USA election kong ah:Thawngpang thar la’Thei nuam taktak mi. – Onlinenungak\nUSA election kong ah:Thawngpang thar la’Thei nuam taktak mi.\nMedia-pawlin Arizona le Georgia ah Trump a sung ti an phuan ruangah Trump sung vekin rak ruattu kan um hnuaihni. Ngaingai ah cun Election zanah Arizona ah Trump a sung tiin Fox le AP in an rak phuang zo. Biden ih mark ngah an ngan khal Arizona telin a si tlangpi.\nGeorgia khalah vawikhat an siar thluh tiang vote 12000 hrawngin Biden in a tan. Tu hi siarsal an thawk rero. Vote siar thawk rero laiih nehtu rak phuan cu thilti ci cu a si lem lo. Mi hrekkhatin an sawisel nasa.\nZan hmaisa ih an EV ngah zo kan ngan ah khan Trump 232 -227 Biden a si kha. Biden ah Arizona EV 11 kan bet le 238 a ngah ding. Hi hi a felfai zo mi a si. Arizona ih Trump in thubuai a tuah mi a hnukdawk. A san cu an video kha pi 15 ai hla ih lak a si ruangah court in a pawm lo. Cun a dik lo an timi vote 191 kha ngah khal sehla result a danglam cuang lo ding(Daily Wire)\nA dang State 5 cu dan vekih rel a si lai. Tui dinhmun ah cun Biden in maltete in a tan thluh. Asinan vote dik lo umih ruah a si ruangah Court ih thubuai tuah an si. Court thusuak hngah a ṭul. EV an neih dan cu Pen 20, Georgia 16, Michigan 16, Wisconsin 10, Nevada 10 a si. Danthiampawl cun Trump in Pennsylvenia hi cu a neh an zum cio. A dang cu rel theih a si lo. Trump in Pennsylvenia rak neh khal sehla EV 252 a ngah dingih EV 18 a mamawh lai.\nTling dingin Biden in EV 32 a mamawh ih Trump in EV 38 a mamawh ve. Tump lam beisei cu Court thusuak le a dik lo mi hlawn a si. Biden le Media lam cun tidanglam loih cemtir a si.\n√A se zo mi tuahṭhatsal hi a har zet ṭheu. Bawhlung sit khalah Refree in dik lo zetin penalty a pek pang or a pek hrim ih an sit kawl hnu cun, a dik lo ti thei khal sehla kawl loih retsal cu a mal zet. Hi hi Media le Dem lamin an theih ruangah hiti thil an tinak tla a si hmel. Kan ram hrilawknak khalah kum kim lo vote pek theih lo, Hmatpungtin nei lawng vote pek theih, Candidate in kyat ting 100 lawng hman theih, pawisa zem theih lo, etc..tivek dan a um nacingin hivek um an report cece khal le a tling zo mi hlawnsal cu a um lem lo a si hi! (2010 ah kha cun hlawnsal mi tla an rak nei)\nTrump in a neh maw a sung timi cu December 13 hlan hrangah cun kan theih a zum um. Ziangahtile court thupek thar a um lo ahcun Dec 14 ah nehtu candidate certificate State pawlin an pe thlang ding.\nVote dinhmun zoh cun Biden in a neh zo. Asinan diklonak an hmuh ih court thutluknak a ra suah ahcun Trump khalin a neh thei ve lai. Mihrek cun Biden 90% -10% Trump tiin neh theinak an pe. Thil umdan zoh cun Trump neh theinak lamzin a tam tuk lo. Asinan 2016 kum khalah Trump tlin theinak 13% pe na, 9% pe na, 1% pe na, 0% pena an rak si cingin Trump in a neh a si kha.\nZuamawknak a cem hrih lo. Republican lam cun vote dik, felfai zetih siar thluh an duh. Cumi hlan cu duai an tum lo. “Media-pawl in Trump duai(concede) dingih an ngen hi an ti ding a si lo. Media in America President an hril lo ih mipi in an hril sawn. Mipi vote zate dik le felfai zetih siar ding” tiah mizan khalah Ted Cruz cun a sim. Thlacamnak thawn hngah hrih a ṭul a si hi!


Pacak Tial Thang tei` sualawknak result thlengdanglam dingin tawlrel - Falam Online Media\nPacak Tial Thang tei` sualawknak result thlengdanglam dingin tawlrel\nFebruary 11 ih Chin pacak Salai Tial Thang tei` sualawknak cu diriam umlo zetin an ti tawp ih “Zuamawknak Um Lo” (No Contest) tiah an phuang.\nTial Thang in a sualpi Sunoto bawr a sut ngah ti`n referee in a cawlter hai lawk ih Sunoto a cang thei nawn lo ruangah sualawknak an ti tawp mi a si.\nReferee cun Tial Thang in Sunoto bawr ah a sut a ti nan, an sualaw lai zohciang cun a bawr siloin a paang/pum sawn ah a sut ngahmi si in a lang.\nAunglaNSang ih video tawi post mi khalah ciang zetin a lang ih, cumi video tawi zohtu MMA fighter tamsawn khalin referee in a hmu sual mi a si ti`n an comment hlei ah result ti danglamter dingin dilngennak tuah aw tiah Tial Thang an forh.\nMMA fighter pawl ih comment ṭhenkhat\nCuvek thu a um tikah FOM in Tial Thang kan biak ciang ih “result thleng danglam dingin kan tawlrel rero lai” a ti. Asinan, result an thleng saal a si le ziangtin record an tuah ding timi cu a rel tel lo.\nMMA fighter pawl cu Fight record an ngai poimawh zetih cangsual lole referee lam tipalhnak a um cun Athletic Commission hnen ah result thleng sak dingin an dil ṭheu ih atakih thlengsakmi khal an um a si.\nSiarbet : Pacak Salai Tial Thang tei` sualawknak cu Diriam umlo zetin Tawpter\nChin pacak misualthiam Salai Tial Thang cu, tuni, February 11 ih One Championship Bad Blood sualawk nakah a cangsual ti`n nehnak khal coterlo, sung cuang si loin referee in sualawknak a ti tawp.\nPrelim ṭanthok nakah Indonesia rammi Sunoto thawn an sualaw ih, minute 1 hman kim hlan ah Tial Thang in a khuk thawn a sawh mi cun a bawr ah a sawh ngah ti`n referee in sualawknak a ti cawl lawk.\nMMA sualawknak ah serh humhimnak Bawr khuh (Cup Groin Protector) an hmang tlangpi ih, Tial Thang ih khuk sawhmi cun a bawr khuh a hnor ih a paang ah a sawh ngah sawnmi si in a lang. Amah Tial Thang khalin a paang/pum ah a si ti`n refree hnen ah a sim. Akap ih zohtu pawl khalin a pum a sut mi a si ti`n an rak au.\nMalte an cawl hnu, an sualaw saal ih Tial Thang khuk sawh tuar loin a sualpi Sunoto cu zial ah a ril. Referee in a bawr sut ngah in a hmu ruangah Tial Thang cu yellow card a pe.\nTial Thang sualpi Sunoto cu a nat tuar loin zial ah a talbuai ruangah sualawknak pehzom nawn loin “Zuamawknak Um Lo” (No Contest) tiah sualaw an cemter a si.\nMMA voikhat sualaw dingah thla teelin timlamnak an nei cia ṭheu ih, miṭhen cu sungkhat unau hman hmu loin training lak nakah an um cih. Training an tuah tik khalah mah duh dan men ih tuahmi siloin mithiam pawl paisa pekin sualaw an zir. Puaipi a thleng tikih neh nak an co khalah colo khalah training zirpitu pawl cu sumsaw an pe ṭul thotho.\nCuvek a si tikah sualaw tikih cangsualnak tivek a um tikah tikcucaan heu, paisa cem liam le thazaang hmuahhmuah suah ih zirnak an nei mi pawl cu a lak men ah a cang thluh ruangah “Zuamawknak Um Lo” (No Contest) timi cu fighter pawl in an tuar na zet a si.\nTial Thang khal, sualawk cawl in No Contest an phuang cu tuar thei loin a mitthli a tla a si.\n← Union Day ah Tlangpar Hriamkai pawlkom ṭhenkhat in an telpi cu MAH a hni siamsiam\nBenjamin Sum in CNDF ralkap pawl thazang pe hai →


LAMZIN DANGAH - Chinland Today Media\nDecember 7, 2008 6:22 pm·0 comments\nRev. Run Cung Mang (LCF Malaysia)\n“Cuih Arsi an hmuh saal tik ahcun an lung a awi ngaingai. An hmai ah a feh vingvo ih naute umnak tlun ahcun a cawl. Inn sungah an vung lut ih naute cu a nu Mary thawn an vung hmuh tikah an khuk an bil ih an biak. An laksawng kenmi sui, frankincense le mura zihmui an suah ih an pek. Cule mifim pawl cu Pathian in an mang ah Herod hnenih kir saal nawn lo dingin a sim ruangah lamzin dangin an ram ah an tlung.”\n– Matt. 2:10-12\nLamzin kan ti tikah kan mitthlaam ah a phunphun in a cuang ding ti ka zum. Kan umnak ram le khua ih zirin Lamzin khal phunkim a um ding. Lamzin naal le tthazet tla a um dingih lamzin sukso, bingbo le korkiak le horkuam tla a um ding. Rundamtu Jesuh Khrih a suahlai ih Nisuahnaklam mifim pawl ih fehnak lamzin tluan ka ruahsak tikah a hla ngaingai ih a cungkimzet ding ka zum. Asinan a thupimi cu “lamzin dangin” timi zawnte hi a si. Jesuh an hmuhton hlan ih an zawhmi lamzin le Jesuh an biak ngah hnu ih an thlunmi lamzin a bang nawn lo. An thlarau nun, an thinlung put, an thluak khuaruah daan le an taksa ruangpum rori ih an fehnak lamzin a bang nawn lo, a thlengh aw, a danglam. An nun daan lamzin a dang. Khrismas hi lamzin dangtertu a si.\n1. Nu thianghlim Mary ih Nun daan lamzin dang\nKhrismas ih thawtnak le thlumnak tep ngah hmaisabiktu hi nu thianghlim Mary a si. Thinlung thianghlim le nunnak thianghlim neitu fala him Mary cu Pathian in a hril ih Rundamtu suahnak ding hmunah a tuah. Ruah sak tikah pasal nei hrih lo naupai ding ti cu Mary hrangah thil harsazet cu a si ding. Duhtu tlangval Joseph nei ve fala rori pasal neih hlanih nau vun pawi ding cu ruah tikah celh a si lo. Joseph thawn tthi aw dingih thukamnak a neimi fala hnenah vancungmi cu a ra ih, “Na parah daihnak um ko seh! Bawipa na hnenah a um ih thluasuahnak tampi a lo peek a si,” tiah a a ti. Cuih vancungmi ih thusimmi a theih tikah Mary cu a don ahar ngaingai ih a ttongmi ih tican cu ziang a si pei tiah mangbang in a um.\nCutikah vancungmi in, “Mary, ttih hlah! Pathian cu na parah zaangfahnak a nei a si. Fa na vun dingih fapa na hring ding. A hmin ah Jesuh na sak ding…” ti ih a sim tikah Mary in, “Kei cu fala him ka si. Cubangtuk cu ziangtinso a si thei ding?” a ti. Vancungmi in, “Pathian ih tuah thei lomi zianghman a um lo,” a ti tikah, Mary in, “Kei cu Bawipa ih sal nu ka si. Na sim vek cun ka parah si ko seh,” tiah a ti thei. Pathian thungai in a um ruangah a nunnak ah Pathian ih mangbangza thiltitheinak le sunlawinak a lang. A nunnak ah Khrismas ih thawtnakbik a muril a simi lungawinak a tep ngah: Mary in, “Ka thinlung in Bawipa cu a thangtthat, Pathian i Runtu parah ka nunnak cu a lung a kimzet” a ti (Luka 1:46-47). Minung sinak in a thin a har, a mang a bang ko nain a nunnak ah Jesuh nautu a seem tik ahcun a nunnak lamzin a danglam mai ih lungawinak le thangtthatnak hla mawi a sak thei. A thlarau le a thinlung ah nun diriamnak a nei.\n2. Tuukhal pawl ih Nun daan lamzin dang\nTuukhal pawl hi Khrismas thuthangtha thei hmaisabiktu an si. Zaan ah an tuu pawl kil ih an umlai ah Bawipa ih vancungmi pakhat cu an hnenah a langih Bawipa ih sunlawinak cu an parah a rung tleu. An ttih ngaingai. Vancungmi in, “Ttih hlah uh! nan hrangah thuthangttha ka run keng; cuih thuthangtha cu mi hmuahhmuah hrangah lungawinak tumpi a si. Tuih zaan rori ahhin David khua sungah nanmah Runtu Bawi Khrih a suak zo,” a ti. Culawng si loin, Khrismas ih muril lungawinak le hnangamnak thu: “A saangbik van ahkhin Pathian cu thangtthat si ko seh, A duhdawt mi minung pawl umnak leitlun ahhin remnak leeng ko seh,” timi vancungmi ih hlarem ngai ngahtu an si.\nTuukhal pawl ih nunnak ah duhnungzet kan cawn tlakmi cu, “Bethlehem khua ah va feh uhsila Bawipa ih simmi cu va zoh hnik uhsi” tiah pakhat le pakhat an ti aw. Cuticun manhlapzet in an feh ih Mary, Joseph le caw rawl einak kuang sungih a it mi naute cu an va hmu. Cule tuukhal pawl cu an hmuhmi le an theihmi pawl ruangah Pathian thangthatnak hla sak phah in an tlung. Tuukhal pawl ih nunnak hi Jesuh naute an hmuh hlan ahcun an farah zonzaihnak ruangah thinhar le beidong tla an si ding. Thinphannak le ttihnak in tla an khat ding. Asinan Khrismas naute Jesuh an hmuh veten an nunnak ah lungawinak le hnangamnak hlir in a khat. A fehlam ah thinlau in an um nain an kirlam ahcun Pathian thangthat hla an sak thei. An nunnak lamzin a danglam.\n3. Nisuahnaklam Mifim pawl ih nun daan lamzin dang\nKhrismas caan ih thungaithlak ih cangvaitu pawl le Khrismas ih sullam a simi peeknak nun phuanghlangtubik hi Nisuahnaklam mifim pawl an si. Mifim le milian an si bangin khurkhua an ruat thiam. Khrismas Arsi an hmuh tikah siangpahrang a si ti an thei ih laksawng mankhung thawn biak dingin an pok. Pathian biak dingih feh tikah kut lawngin feh lo ding ti in zirh. Lam hlapi ihsin retheih zonzaih tuar in an feh. Vanlam arsi zoh le thlun in an feh tikah Pathian in lam a hruai. Asinan mifim ti cu Jerusalem khua kiang an thlen tik ahcun vanlam cuan nawn loin anmai’ thluak fimnak an hmang ih Herod siangphahrang inn ah an lut tariai ee. Asinan leitlun siangpahrang inn ah naute cu an tong lo, Herod ih thinphannak le phiarsawmnak suahpitu ah a cang.\nAsinan Puithiam pawl le Daan thiam pawl ih simmi vekin an feh saal tikah Nisuahnaklam ih an hmuhmi arsi cu an hmu saal. Bible in cuih arsi an hmuh saal tik ahcun an lung a awi ngaingai a ti.\nKhrismas ih huham cu lungawinak a si. Nisuahnaklam mifim pawl in naute an hmuh tikah an khuk an bil ih an biak ti’n kan hmu. Culawng si loin an kenmi thil mankhung laksawng pawl sui, frenkensen, le mura an pek. Hminsin tlak hmuh theimi cu hih mifim pawl hin Jesuh an hmuh hlan lo thinlungtak in an hawl, an hmuh tikah an khukbik in an biak ih a mankhungzetmi laksawng an pek. Khrismas taktak an hmang ngah, naute Jesuh an ton ngah hnucun ahlan ih an fimnak an rinsannak, milian an si ruangih an duh awknak pawl a hlo thluh ih tangdornak le vanlam thuthlunnak nun sawn in an khat. A kirlam ahcun Herod tong nawn loin Pathian ih thupek ngai in lamzin dangin an tlung. An nun daan lamzin a danglam. Mifim pawl in an thinlung takin le thungaithlak ih an hawl tikah an tong ngah. Daan.4:29 ah, “Cutawk ahcun Bawipa kan Pathian cu nan hawl dingih nan thinlung tak te’n nan hawl ahcun nan tong ding” a ti. Jeremiah 29:13 sungah, “In hawl dingih in hmu ding. Nan thinlung takteih in hawl tik ahcun!” a ti. Thinlung takih hawltu cu Bawipa cu an tong.\nDuhdawt mi zumtu, Pathian ih remruahmi Khrismas caan sunglawi kan thleng saal. Na thinlung na timtuah maw? Thinlung thianghlim, ruahnak thianghlim le taksa thianghlim te’n Khrismas caan sunglawi hmuak in lawm cio uhsi! Mih khua le mih ram ah thinkhur le ttihphang in caan tampi khua kan sa. Mangbang vansang le beidong in kan um ttheu. Sikhalsehla, nangmah le keimah rundam dingin vancung sunlawinak taan ih leitllun a rung ttumtu Jesuh Khrih ih suah cam Khrismas caan ahhin lungawi aipuang le hnangam tein um uhsi! Thlarau thu ziang siar loih leitlun lennak le sumlesaw lawng dawi le zuan ih kan umnak ihsin Khrismas naute in kan thinlung sungah siangpahrang tokham ah to in thlarau nun tthanlennak in thlenh hramseh. Kan thinharnak le kan beidongnak ihsin ruahsannak le thlangam daihnak ah in thlenh hramseh la, pakhat le pakhat karlak ih huat awknak, dokalh awknak, raalsun awknak pawl hlo viarviar in remdaihnak (peace) um hramseh!\nBawipa Jesuh a suahhlan kum 700 lai ihsin a hmin ah Mangbangza, Remruattu, A cak Pathian, Kumkhua ih Pa, Daihnak Siangpahrang tiah hminpek a si zo (Isaiah 9:6). Curuangah, Khrismas ih muril a simi lungawinak le remdaihnak cu na parah thleng hramseh. Mary in Jesuh a neih veten lungawinak le hnangamnak a nei. Tuukhal pawl in Jesuh an hmuh veten lungawinak in an khat. Nisuahnaklam mifim pawl in Jesuh an ton ngah tikah an thinlungput a thlengh awk bangin unau, nang le kei tla Khrismas caan ahhin kan thinlung takin Messiah kan hmuah ahcun minung ih pek awk thei lomi hnangamnak le lungawinak kan co ding. Na nun daan lamzin a dang ding.\nHla phuahtu in hi ti’n a ti:\nVancung sunlawinak le sui lukhuh cu taan in,\nLeitlun ah na runt ttum tikah,\nSihmanseh Bethlehem khua ih na thlen tikah,\nUmnak hmun ttha hman na nei lo.\nBawi Jesuh ka lung sung rung um,\nNa hrangah umnak khaan a um;\nNa hrangah umnak khaan a um.\nNu Hmuahhmuah ih theih tulmi


Democracy 3 | VCTH\nHome » Cahram » Theihkauhnak » Democracy 3\nBy vcth on February 16, 2014.\nMilai canpual humhimnak leh zalennak ti siat lo dingin mipi cu kumpi cangvaihnak hrangah hna an ṭuan tlang a ṭul. Cu tin hmunkhat te ih cangvaihnak neih theinak dingah cun political party din a ṭul.\nRamkhelhnak pawlkom (Political parties) pawl cu an mah te lungtho ih dinmi pawlkom an siih, mipi leh hruaitu pawl pehtlaihawknak olsam tertu pawlkom khi an si. Cu pawl cun hnaṭuan tu an hawlih, an pawlkom a cah hnu ah ramhruaitu si dingah hrilawknak ah an zuam. Mipi khal kumpi hruaitu hrilawknak ah telve dingin thazang an pe.\nCutin acozah an ngah asile, an Policy, hnaṭuan ding ih duhdan a neihmi pawl daan ih cang ter ding ah hma a la. Cumi dotu pawkom (opposition party) pawl khal in majority party pawlih tuah tummi thuhla, ruahnak cu zalen zetin an sawisel thei ih an mai duhmi leh ṭha timi sawn kha tuah dingin thu an bur thei.\nCuih pawlkom pawl cun mipi in palai (MP) hrilnak a tuah tikah a felfai zetin zumtlak leh rinsantlak hrilawknak a um theinak dingah hma a lak sak.\nCumi pawlkom pawl cun, an mah party ih thuneihnak an co ngahlo hmanah mipi hrilmi pawlkom pawlih thuneihnak an ngah tikah, an lungkimpi in an pomsak ih hleiah democracy dan le dun pawl khal an thlun ringring.\nDemocracy vek thotho in, cuih pawlkom pawl khal cun an danglamnak tete cu an umnak hmun leh tlang zir in an nei. Pawlkom caklo fate zetzet tla an tel thei. A ṭhen cu mipi thawn khal in pehtlaihnak nei lemlo, hrilawknak caan lawng ih ra suak dukdi pawlkom khal an um. A cakzet mi, sumpai lam khal a nei ih ṭhate’n din mi pawlkom khal an um thotho.\nCuih pawlkom, a tum maw a te maw an si khal le, pakhat leh pakhat zawi-awiawknak leh thulai ṭhen in um tlang, hnaṭuan tlangnak an nei. Pawlkom dang thawn ṭanpiawknak leh ṭuantlangnak thawn lawngin mipi kaihhruai theinak leh mipi duhmi pawlkom a cangthei timi khal an kai hnget fefe.\nPawlkom tampi cun political views cu thleng theih mi asi ti an pom bakah, zapi lungkim tlangnak cu remdai zet le zalen zet ih mipi thureltlangnak ihsin ngah a theih asi ti khal an feh pi.\nHrilawknak ih a tlinglo tu pawlkom cu, a tlingtu pawlkom dodaltu (opposition party) ah an cang. Dodaltu, kalhkeh tu pawlkom siseh, a nehtu (Cozah) pawlkom khal in democracy ih thuhram a neihmi: zalen zet ih sim theinak, dan hnuai ih bangran te’n um theinak pawl cu an fehpi veve ko. Cutin, ṭumkhatnak ih a tlinglo tu pawlkom khal in zalen zetin an ruahnak kha mipi an simih, neta ah an pawlkom in mipi lungkimnak (Vote) tam deuh a ngah theinak ding khal zuamnak caanṭha an nei ringring.\nDemocracy ahcun, political parties pawlih doawknak cu pawlkom dang pawl kha hlonhloh thluhih mah lawng tang dingih zuamawknak siloin mipi hrangah zo pawlkom hi riantu ṭha sawn asi thei pei tiih zuamawknak sawn a si.


Nunau 1000 Tlun Thua Pastor , Thawng Kum 1000 Tlun Toh Ding In Thu An Then.. -\nNunau 1000 tlun tthua pathian rawngbawl pakhat, thawng kum 1000 tlun toh ringring ding in thutthennak an nei. tuini January ni 14 ah thutthen asi.\nTurkish ram ih hminthang tak Muslim pathian thu rel thu Aisnanukista cu nunau mawhnak tamtak a lang ih thawng kum 1075 toh ding in thutthennak an nei tiin Bloombeng Media in a rel.\nOnline Video ihsin an Pathian thu a rel ih paisa a hlu tamtak la ringring tu Kista cu Nunau tamtak a sualpitnak a lanv ih, a mah ih sualpit mi nunau 1000 tlun aum tiin a mah rori in a sim. Cauk khal tamtak a ngan ih Muslim ih siarsiam tu pathian thu a phuang a ngan ih Conservative a hlan vek kirsal zumnak nei pakhat asi.\nDanglamnak pakhat cu Nunau pawl a sualpi ih an mah thiamnak in a aa ttheh ih a kiangkap ah lam ringring tu a tuah ih TV Studio ihsin a thlah ttheu. Kista an kaih tazaacuainak sungah Turkish ram ih ralkap pawl karlak hliakhlai a tuah ttheu nak khal a tel.\nKusta cu a mah tein TV Channel pakhat a tuah ih cunah ihsin a mah ih thu pawl an tarlang ih Cui Channel ih a telmi Nunau hmuahhmuah cu ” Ukista ih zawhte ” tiin an ko. Turkish cozah cun a dungthlun tu hmuahhmuah an kai ih an TV Channel khal an phihsak.\nKum 64 a kim thlang tu Ukista ih hopawl an kai thluh ih minung 236 an kim. Ukista cu mawhnak 15 thawn tazaacuai asi ih hriamhrei hman in ttih ding ih a tuahnak , Mi pakhat ih thu a firnak le Mi a fir, pakhat khat a kai ih paisa a dil … tivek mawhnak tampi thawn kaihmi asi.\nPrevious Post: Hakha Ai-awh In ” Miss Winner ” Laksawng Ngah Suak Model Nyei Myat Thu, A Mah Ih Simfiang Salnak..\nNext Post: Zuu Sal Ihsin Cawlh Na Duh Taktak Maw .. Zuu Suai Ihsin Kan Cawl Ke ..


Uico Mit Ih Zoh Ban Tawk - Chinland Today Media\nDecember 22, 2010 12:27 am·0 comments\nBawipa keimah in ka lo ko ih huham ka lo pek. A thimmi thawnginn sungih a tomi pawl na luatter ding. – Isaiah 42:6-7\nBuddy cu ka fapa le a nupi ih neihmi: pawng 120 a rit ih, ttihnungza hmuihmel a kengmi hngawng tawi ruangtum phun uico a si. Rualpi ih kan can hlan sung cu i zum lo. Caang loin ka ding asile i zoh loin a um men. Ka vak asile a biangruh tumpi thawn a hmuihmel a thlengh aw ti ka thei ngah. A tthihtu raal ka si lo ti a theih ngah hnu cun thilri phur tlanglengpi vekin a ke tumpi thawn i ra zon ih a hnawng thak i kheuhter.\nKa hnen ihsin Buddy ih a ttulmi thil hi Pathian in leilung ah rung ttum in Jesuh Khrih sungin kan lakah kanmah thawn bangran ih nungin in pekmi thil langternak a si men ding. Hmaisabik ih kan nu le pa (Adam le Eve) an sual ih Pathian hmai ihsin an thup awk ihsin thokin minung in a thianghlimmi Pathian hmai ah kan naih ngam lo (Johan 3: 20).\nCuruangah Isaiah ih a sim cia vekin a hnenah in hruaikir saal dingin Pathian cu niamzet ah a tuah aw. A niamzetmi sal ah a tuah aw ih kan sual thlahnak hrangah in Sersiamtu cu a thi. “Rualpi” tiah in ko dingin (Johan 15:15) a thimmi thlarau thawnginn ih a tomi pawl (Isaiah 42:7) atu khal ah in leem rero. Ziangti’n amah rinsan ding cu kan ttih thei hrih ding? – Mart De Haan\nBawipa, vancung ihsin lei ah na rat ruangah kan lungawi,\nMinung tisa kengin;\nNa kiang ih kan naih thei ruangah kan lungawi,\nMisual kan si nain. Amen\nA saangmi le a thianghlimmi Pathian cu tangdor le nunneem ah a rung cang.


International Criminal Court ah SAC ralkap heek theih dan ding hmalaknak nei rero - Falam Online Media\nInternational Criminal Court ah SAC ralkap heek theih dan ding hmalaknak nei rero\nMihring pianvo pahbal in le humhim dingmi rampi mipi sawn riangri that rerotu SAC ralkap cu ICC ih heek thei danding tawlrelin le daan lo ih ralkap cangvaihnak pawl fumfe zetih khihhmuh thei dingin hminsin ngankhumnak thawn ṭanlaknak neih a si rero thu NUG ṭuanvonei U Aung Myo Min in Myanmar Now hnen ah a sim.\nAmahcun “ICC ih kan thlen tikahcun mihring pianvo pahbaltu tilawng siloin bulpak nunsualnak lam tuahtu dinhmun khalin an thleng ding” a ti.\n“International Criminal Court hrang lawng siloin tikcucaan a kim tikah upadi vekih tazacuai theih ding khalin a ṭulmi tete hminsin ngankhum hmalaknak kan nei thok rero zo” tikhalin a sim hrih.\nCuih hmalaknak cu mipi` cozah NUG lawngih tawlrelmi siloin UN Human Rights Council in 2018 ih a din suahmi “IIMM” Independent Investigative Mechanism for Myanmar thawn hmalaknak an nei tlang reromi a si.\nAAPP hmuhsuahmi ah Min Aung Hlaing hohami kawlralkap in February 1 ih kumpi cozah thuneihnak an la hnu in May thla thok tiangah an kut tuar ih thi mipum 700 an luan zo ti a si ih daan lo ih kaihkhihmi mipum 3000 luan an um zo.\nCumi thuhla pawl cu NUG lam in fumfe zetin ngankhumnak an nei ve tiah ruah a si ih, kum 2011 hnu ih kawl ralkap sual tuahmi, daan pahbal mi hmuahhmuah le NUG in a thar ih ngan khummi zate cu ICC hnen ih suahpi dingah IIMM in zohfelnak a nei thluh ding.\nRalkap ukhruainak titawp dingin Myanmar ram thawn pehparmi pawlkom tamzet le Human rights thawn pehparmi pawlkom siseh, Leitlunhuap ram ṭhenkhat khalin theitawk suahin Myanmar ram an ṭanpi ih tumtahmi thlengsuak theiding Nipi cu Myanmar mipi in tuarfei zetin a thlir ringring a si.\n← Kalay le Gangaw mipi um lo seh la Hakha khualipi cu a tuar nazet ding?\nFederal Union Army hmuithlam pakhat a simi People Defence Force ralkapbu dinsuak →\nTitoihpuai zuamawknak lawmman pekmi pawl lak sak saal\nRalhraang kut tuar miruak 30 luan cu Thlacamnak thawn tuini ah Vuiliam


Caleb L Ci Luai, Author at Chinland Today Media\nArticles by: Caleb L Ci Luai\nInternational Conservative Evangelical Fellowship ( ICEF ) cu, Chin Christian Fellowship Of America ( CCFA ), Gospel Baptist Church le Thutak Kawhhran pawl cun, October 2, 2015 ah, Gospel Baptist Church, Atlanta, Georgia ah tongkhawmaw in thlacamnak thawn hlannak nei in dinsuah a si. ICEF ahhin Kawhhran sungtel 13 an um ih, US ramsung state 10 ihsin an si. ICEF […]\nby Caleb L Ci Luai ·\tOctober 5, 2015 ·\nBiakinn Cu Khristian Pawl Thahnak Ah A Cang\n( International Christian Concern ) : Iraq ramsung ih khawpi pakhat a simi Mosul khua ahcun, tuihlan kum rei zetzet ih an rak sakmi Khristian Biakinn tamzet a um. Cun, Bible thuanthu ih ummi hmunhlun tamzet umnak hmun pakhat khal a si. Khristian pawl cun thazet ih an fingkhawi rero lai ah, ISIS pawl cun Mosul khua ih ummi […]\nby Caleb L Ci Luai ·\tOctober 4, 2015 ·\nUSA Ramsung Ah Christian Thahnak\nLeitlun hmun tamtak ah, Khristian pawl cu tiduhdahnak le thahnak an tuar rero. Khristian an si ruangah martyr in an thi rero. Khristian pawl thattu tamsawn hi zumlotu pawl an si. Leitlun hmun tamzet ih Khristian pawl tiduhdahnak cu Khristian ram a si lomi pawl an si ih, tu ahcun, Khritian ram a simi US khal ah hivek thuhla hi […]\n( Worthy News ) India ramsung, Chhattisgarh ramthen sung ahcun, Hindu biaknak betu pawl cun Khritian pawl cu an hmu thei lo zet. An ram cu Hindu ram ih canter ding hi Hindu biaknak betu pawl cun an tummi a si. Khristian lawng si lo in, Muslim pawl khalin India ramsung hmun tamzet ahcun covo tha an co thei lo. […]\nVietnam Ramah Khrstian Pawl Hremnak Sian A Si\nWorthy News : Leitlun hmun tampi ah Khristian pawl cun harsatnak tamzet an tuar rero. Cumi lakah, Vietnam ram ih Khristian pawl khal in harsatnak nasaten an tuar ve. Vietnam ramsung ih um, Tlanparmi ( Montagnards ) pawl cu Khristian an si. Annih pawl cun Khristian an si ruangah harsatnak nasaten an tuar ih, an ramsung ah um ngam lo […]\nby Caleb L Ci Luai ·\tJuly 7, 2015 ·\nFuji Tlangparah Free Wifi Ret Ding\nBBC, Asia : Japan ram ih tlang hminthangzet a si mi Fuji tlang ahcun, tlangpar a kaitu mipi pawl in Fuji tlang ih mawinak cu leitlun mipi an hmuhternak dingah le, nikhua umdan an theihnak dingah tiin Japan acozah cun Wifi a ret tum thu BBC cun a tarlang. Tlangpar kainak hmunpi pariat pawl ah wifi hi ret tumtahnak neih […]\nChelsea cun Colombia mi, Monaco lektu le nikum season ah Manchester United ih an sanmi Ramadel Falcao cu kumkhat sung loan in an club ah an lalut zo. Falcao hin kumkhat sung Manchester United ih a leknak ah, damlonak ruangah lek lo can khal a nei nan, goal 4 lawng a thunlut. Hivek in damlonak thawn can a hmanmi hmu […]\nLektu Hmun Dangdang Ah ( Transfer Thuthang )\nTufang hi football lektu pawl an thawnawk rero lai fang a si ih, September 1, 2015 tiang can pek a si. Cumi sungah Club tamtak cun an lektu pawl an suakter lole an zuar ih, leimi khal an nei. July 7 tiang ah lektu lut le suak a um hnuaihni thlang. Barcelona hin lektu an lei nan, dan pahbal ih […]\nPhone Sarmi A Neitu Hnenah Pe Kirsaltu Cristiano Ronaldo\nTulai football lektu pawl in anmah le duhnak hmun ciar ah Holiday cawlh hmang in an vaksuak hai. Portugal le Real Madrid lektu Cristiano Ronaldo cun Las Vegas lam ah cawlh hmang in a um. Cutawk ih a a fehnak hmun ah Cristiano Ronaldo cun phone a sar ih, phone cu a neitu hnenah a peksal thu Daily Mail cun […]\nChin Christian Fellowship of America Khawmpi Tluangten Thehsuak\nUS samsung ih Kawhhran pali pawl in, kumkhat voikhat Pathian thangthat khawmnak an neihmi cu, 2015 khalah neih a si. July 3-5, 2015 ah, North Carolina khawpi, Charlotte ih Charlotte Chin Christian Church cun inntek tuanvo la in khawmpi neih a si. Nikum lam ah Indiana ih Revival Baptist Church of Indianapolis cun inntek tuanvo la in hi khawmpi hi […]


NY Times ih Cartoon, ziangtin na ruat? | VCTH\nNY Times ih Cartoon, ziangtin na ruat?\nHome » Thlirnak » NY Times ih Cartoon, ziangtin na ruat?\nBy vcth on February 8, 2016.\nNew York Times ih cartoon suaitu Mr. Heng in tulai Kawlram ramkhel um daan zuk a suai mi cu mi tampi mit a lak zet. “Pi Suu Kyi cu ralkap pawl in a dunglam in duh tawk in an khal tiin a suai.”\nZiangkhal va sisehla Kawlram ramkhel thu ah tulai fang ih hmanmi 2008 constitution in ralkap hi thu neihnak tampi cu a pek cia. Constitution an thleng theih hlan sung cu ralkap cu hmun thupi ah an tel ringring ko ding.\nA pahnihnak ah Pi Suu Kyi in cozah thlengawk caan (transition period) hi thupi in a ruat. Thleng aw ta phot sehla a tangmi thil, rem tulmi cu neta ah nuam teten kan rem vivo ding ti deuh in a feh a bang. Khoh tukin a feh pang le 1990 lai vek a cang thei runagah kap hnih hrang a tha bikmi zin zawh in a feh tiin ruat sak thei a si.\nA pathumnak ah Kawlram ah ralkap hi tam le mal cu an thupi ringring ko ding. Zalennak kan ngah thok ihsin tuni tiang ramsung ral a um ringring. A thok ahcun ramsung ral hi ramkhel thu ruangah a si deuh nan neta lam in cu ramkhel thu lawng siloin miphun thu, pursum thu pawl ruangah tla a si. Hriamhrei kai pawlkom an um sung cu ramsung ral cang thei dinhmun a si ringring ruangah ralkap hi a si ding hnakin thupi in an um theinak a si.\nTulai thu vakvai a um ve mi pakhat cu Pi Suu Kyi president cang thei dingin a dawn khamtu 59f rem dingin thu ah ralkap in an dilmi NLD in a lungkim ahcun 59f rem ding ti vek thu a um. Ralkap in ramthen hrekkhat le ramkulh hrekkhat ah Chief Minister pawl an dil ti a si. Cui an dilmi NLD in a pek ahcun 59f rem ding thu ah ziang thu buai hman a um lo ding ti a si. NLD in Pi Suu Kyi president caan theinak le ralkap ih dilmi ape-azu an tuah a si ahcun hi cartoon hi a dik zet ding. Asinan hi thu cu thu vakvai, mi ih titi men mi a si ruangah a dik tiih ruat thei cu a silo.\nThe Chin Voice, January 2014


Ciinthlak Tlawng (Lungpi) ih Tlawngta pawl ih hmuhtonmi harsatnak le sawmngiarnak pawl – chinbridge Institute\nHih hliakhlainak cun Chinram Falam khua ih a ummi Ciinthlak Tlawng (Lungpi) ih a kaimi tlawngta pawl ih hmuhtonmi harsatnak, buaibainak le sawmngiarnak pawl zoihnit dingah tumtahnak a nei. Hliakhlainak hrangah a zatsiar (qualitative approach) hman a si ih Saya/ma pawl tel in mipum (20) hnen ah tonsuhnak, phone in suhhlamnak pawl neihmi a si. Hih hmuhtonnak ihsin a tanglam ih thuhla pawl kan hmu thei –\nApakhatnak ah, Ciinthlak Tlawng (Lungpi) ih a kaitu tlawngta pawl in umtlannak thawn pehpar in harsatnak an neihthu hmuhsuak a si. Tlawngta pawl umnak hostel pawl an daihcang awklo hlei ah ihkhun khal an daihcang lo ruangah pakhat it ihkhun pahnih kom tahrat in mi (3) an tawm-awk thu kan hmu thei. Cuhlei ah ihkhun pakhat le pakhat tetsongzet in an ret ruangah thilri dang retnak a umlo thu le milai fehnak khal an harsat thu kan hmu thei. Fumfezet in umnak khaan pawl khiahmi a umlo ruangah pumpak thuhla ah himnak a umlo hlei ah cazohnak khal an remcanglozet timi kan hmu thei.\nApahnihnak ah ei-in thuhla ah harsatnak an neih thu kan hmu. Nikhat ah vei (2) lawng rawl an peek hlei ah, zarhkhat ah vei (3) lawng sa an pe thei timi kan hmu thei. Tonsuhmi tlawngta a tamsawn cun nitin pee le ngapih lawnglawng an pek ruangah an remcanlo zet thu vuihram phah in an sim cio. Cuhlei ah an rawleinak khaan a fiaktuk ih cabuai le tokham khal an daihcang aw lo ruangah hmunkhat ah ei lo in buurkhat hnu buurkhat a sangsangte’n rawl ei a tul thu an sim. Zanlam zanriah khawh ah kumhnihnak le kumthumnak tlawngta pawl lengsuak zirzoinak an neihbet hrih ruangah nawt-aw zet ih rawl ei a tul thu siseh, rawl ei caan khal a tuantuk hrih ruangah zaan cazoh cah ah rilrawng in an um thu le cuih dinhmun pawl ruangah zalenzet ih in – ei a duhtu tlawngta pawl cu a lengah innhlang in an um thu an sim.\nThlun ding daan a khohkhahtuk ruang khalah harsatnak an neih thu kan hmu thei. Tlawnginn Kulh sungah Bike lutsuak sianlonak, lengsuahvah can ah hminkhen a tul ringringnak, le numi pawl zanlam 5:30pm hnu innleng suahvah a ngah nawnlonak pawl ruangah an harsatzet thu kan hmu thei. Cazirhnak lam khal ah harsatnak an neih thu kan hmu thei. Tahthimnak ah – Saya/ma lam lawng in zirhsimnak an nei ih tlawngta lam ihsn ruahrelkhawmnak an neih lo ruangah haratnak an ton thu an sim. Cuhlei ah Textbook Bupi zate khal mirangca lawnglawng ih ngan a si ih Saya/ma pawl cun a let fangfang\nlawng an letsak theithu, assignment pek tik khal ah Saya/ma pawl ih an note sung ih ta vial lawng cawn le ngan men a si thu kan hmu thei. Exam an tuah khal ah zohlo ngah dingin cazoh a tul ruangah khalah tlawngta pawl hrangah sawmngiarnak pawl a um thu an sim.\nAtak ih tisinnak thawn zir sehla thiam a olzet ko nan cuti ih tuahmi a malzet tiah an sim. Tahthimnak ah tingkung ciin-pehnak thuhla cu a tak in tuahsehla thiam a olzet nan cuvek ih zirnak an tuahlo thu an sim. Cuhlei ah cazirnak khankhat ah mipum (75) lai zirkhawm a si tikah cabuai, tokham pawl daihcang awlo in tokham pakhat ah mi pahnih to tlang ih zir a tul ruangah an harsazet thu an sim. Atamsawn in thingkung cindan vial lawng an zirh ruangah pangpar ciin a huamtu hrangah harsatnak an neih thu an sim. Tlawnginn ah thlaici khal kimte’n a umlo thu an sim. Atak ih lengsuah zirzoinak hrangah thilri tulsamnak an nei hrih ih caan tamsawn cu phaihlai pakhat lawng hman ding an neih thu an sim. “Atak ih tondahlo le hmuhdahlo mi thuhla pawl textbook Bupi sungta lawng in an zir rero” timi hmuh theih a si.\nTong lam khalah harsatnak an tong rero. Cazirhtu a tamsawn cu Kawl an si ruangah Laimi tlawngta pawl hrangah an tong thiamlonak ruangah an zirhmi fianglonak an neih thu kan thei. “Thuhla hrekkhat ahcun an hmanmi tongfang pawl theihlo khal le kan sutsal ngam nawnlo” timi an harsatnak khal kan hmu thei. Hmuhsuahnak a dang pakhat hrih cu tlawngta a tamsawn cu maih duhnak tello in nu le pa, rualpi ih khihhmunnak in tlawngkaimi an si ruangah an zirmi ah lunglut lo in an um ih cumi cu Saya/ma pawl hrang ah sawmngiarnak tumpi pakhat a si timi kan hmu thei.\nThuhla kan khaikhawmsal tikah Ciinthlak Tlawng (Lungpi) ih tlawng a kaitu pawl cu umtlannak, ei le in, thun dingdaan, zirhdan, a takram ih tuahnak lam tlaksamnak le hman ding thilri sambaunak, thlaicii ngahtheilonak le tong lam harsatnak pawl an nei timi kan hmu thei.\nNote: Written by Mary Kipmen , and translated by Thawng Bik\nPrevious Post Chinram Phunsang Fimthiamnak Zalennak\nNext Post Hakha Phunsang Tlawng Pawl Inn-lo le Thilri Dinhmun


Ni (40) rawl ul tum pawl in buainak tawng - Chinland Today Media\nFebruary 1, 2009 4:15 pm·2 comments\nCT/ 01-02-09: Kan ram a thatnak dingah tin mithen in ram hrang hna an tuan, mi then in sandahpiah/ lamzawhnak an nei. Mi then leh cun biaknak lam zawngin tin thlacamnak in tan an rak la. Atu ah Chin raltlan New Delhi, India ram ih khawsa zumtu thenkhat pawl cu ni (40) sung rawl ul thlacamnak nei in caan an hmang rero lai.\nDelhi ih kawhhran member dangdang sung ihsin thlacam nun a nei deuh pawl cu Chin Believer Church (C.B.C) biakinn ah pung aw khawm in, ni (40) sung rawl ul thlacamnak nei ih caan an hmang rero laiah biakinn neitu Kalapa cun Hallelujah an au ring tuk ruangah a rang theibikih biakinn an saanmi inn suahsan lohli ding in thu a pek hai.\n“Thla kan cam ih hallelujah tin vei (7) kan au ih mithli thawn thla kan cam ih kan au tikah inn neitu le a veng pawl cun in tuarlo ih pastor pakhat ih thu a sim rero laiah inn neitu pabik cu a ra lutih a rang theibikih suak dingin thu in pek cu tin nasa zetin kan lem aw” tin thlacam hruaitu Sung Sung Nu cun a sim.\n“Atu ah kan thlacamnak ni (25) a kim zo thlacam kan pung deuh deuh fawn ih hivek ih harsatnak kan tawng hi cu a pawi ko” tin an lakih tlangval kum (25) mi Sangte cun a rel bet. Hi thlacam pawl hin a hleice in kan ram thatnak dingah thlacamnak an nei.\nThu dawn netnak vek a si le, hallelujah ringpi au nawnlo dingin le ringpi thla cam nawn lo dingin inn neitu pa cun a rel ih thawmvang a naa a si le nan zaten nan suak cih ding tin inn neitu pa cun a sim.\nFalam Chin Women Development Society\nIndia Prime minister dam vivo\nNi 40 le Zan 40 Thlacamnak Manipur Ah\non February 2, 2009 at 2:34 am\nCui inn neitu Kalapa cu a mah riangri piangthar sehla a tha zet ding.\nS,NI Luai says:\non February 3, 2009 at 8:48 am\nDear.Zumtu Unau ttha,\nNan thuhla ka hmuh veten ka mitthli a tla.Pathian in nan thlacam nak a ngaiding.ih kan ram a dam thlangding.Zumtu nun cu dotu um tik ah, Kan lam ah Pathian a tthang.dotu nan neih hi hlawhtlin nak asi.


Pumhlum Peaw Gladys Aylward - Chinland Today Media\nPumhlum Peaw Gladys Aylward\nOctober 15, 2012 5:59 am·0 comments\nPUMHLUM IH PEAW GLADYS ALYLWARD\nGladys Aylward hi nu te, miniam, zirnak lam khalah zirnak nei lo a si. North London, Edmonton khua ah 1902 ah capetu pai sungkua ah fanu upabik si in a suak. A pianthar hnuah biakinn lam lawnglawng ih can hmang a si.\nNi khat cu bus ih a fehnak ah Tuluk ram thuhla le mi thawng za tampi rundamnak thu vei khat te hman thei hrih an SI thu a siarngah. A nunnak ah Tuluk ram ih missionary feh ding rori ih PATHIAN kawhnak cu el theih si in a thei lo. Curuangah China Inland Mission ah missionary dingin a dil. A dilnak cu interview tuahsak ding cun an pawm.\nChina Inland Mission Board in interview an tuah tikah ca zirnak a neih lo mi hin Tuluk ṭawng khal a thiam thei ding an zum lo ih, a hnenah cun Tuluk ṭawng hi na hrangah a har tuk ding, curuangah na feh lo mai a ṭha ding tiah an ti.\nA thin a na tuk. Pathian kawhnak le el theih in a thei si lo, lamzin dang ka hawl thotho ding a ti ih, inn lamah a tlung, cule paisa hlawh in hna a ṭuan. Tuluk ram thlen theinak paisa ka neih phawt cun ka feh thotho ding, Pathian in a titi in i ti mai seh tiah a ruat. Tuluk ram thlennak ding daih sumpai a hlawhngah tikah a paisa cu a Bible sungah a ret ih, “Maw Pathian! Hi hi ka si ko, ka Bible sungah paisa ka neih zat ka ret. In hmang aw, in hmang aw!” tiah thla a cam. A rual nu pakhat in Gladys Aylward hnenah Tuluk ram ih missionary ṭuan pitar Jeannie Lawson in bawmtu a ṭul thu a rak sim dah mi kha a thinlung ah a pai ringring. Pi nga fang sang, Gladys cun a paisa neih sunte in ticket a lei ih, Tuluk ram thleng dingin Russia, Siberia lamah tlangleng in a feh. Raldoawknak le a um fawn ih, Russia le Tuluk karlak khi ṭihnungza a si. Tuluk a thleng thei pei maw ti khal ruahhar a si. Asinan Pathian ih kawhnak a nunram ih um mi cu el theih a si fawn si lo.\nTuluk Ram ah\nThih le thih, ka sisi ka si mai ding tiih Tuluk ram panih feh Gladys cu tawkfang zet hnuah Tuluk ram Yangcheng khua a thleng ve tariai. Cutawk ah Scotland ihsi missionary nunau Lawson cun a rak hmuak. Cutin a hnenah um in rawl suan tivek a ti thei mimi a bawm. An pahnih cun harsatnak phun za kip lakah Tuluk mipawl hnenah cun rawng an bawl. Tulukpawl cun khawsia an si ti in an hmuhsuam, an nautat. Lawson cu a rung thi lala ih, Gladys cu sumpai bawmtu nei loin amah te lawng rawngbawlnak cu a run peh vivo. A rei hlanah Gladys cun Tuluk ṭawng a thiam zet. Khaw tin ke in khual a tlawng ih, thuthangṭha a sim vivo. Thawnginn lam khalah a feh ih, thawngtlapawl a veh hai, thuthangṭha a sim hai. Tuluk ram ah cun an thei tuk thlang ih, “Nunau Thaṭhum” ti rori in an ko.\nTuluk mipawl in an duh tuk lawmmam ih, Tuluk mi sinak rori thawn Tuluk ram ah rawng a bawl. Tuluk nauhak tampi le minopawl ih nu ah a cang.\nLeitlun ralpi a rung tho tikah, Japan ralkappawl in Tuluk an do ih, Gladys hrangah harsatnak tampi a um.\n1940 ah Japan ralkappawl in YangChang khua an run naih thlang tikah, Gladys cun Tuluk nauhak 100 cu Yellow Tiva tan in Sian tlang par lamah a tlanpi hai. An tlannak cu thla khat zik lai a rei, ei ding rawl malte lawng an keng fawn. A cau tuk ih, Gladys cu ṭaiphawt in besia zetin a na.\nPathian kilvennak ti cu thilmak tak a si, Swedish-American missionary pa kha Amerika ram ihsin Tuluk ram a thlen pekte a si ih, tuamhlawmawknak si tampi a keng. Gladys cu a tuamhlawm ih, a rung dam lehsal. Thla khat sung cu cak lo zet le thinlung lam khalah bang zetin a um. Mangbangza in a rung damcaksal ih, nauhakpawl le ralrelhpawl hnenah rawngbawlnak nasa zetin a nei thei.\nCommunist in Tuluk ram cu a lak tikah, Gladys cu 1949 kum ah, kum 17 sung Tuluk ram ih a um hnuah, Englang ah kuatsal a si.\nEngland a thlen tikah a hmin a thang tuk ruangah mi in thusim ah an sawm, thu a phunphun an sut. A rawngbawldanpawl an sut ih, flim tla an suah.\n1957 ah Gladys cu Hong Kong a tlawng ih, cutin Taiwai lam le neta lamah Tuluk ram sung khal a lut leh. Amerika, Canada, New Zealand le Australia lam khal a tlawng. British siangpahrang nu thawn khal kawmawknak an nei.\n1970 ah Taiwai ah Gladys cu raibur pi in a tlak ih, a thi. Taipei ah phum a si. Pathian in ca thiam lo, miaa te khal pumhlum ih pekawk phawt cun mi a hmang thei a si ti hi Gladys nun in a langfiang zet. Gladys cu mi tawng za tampi hnenah malsawm a si rori. Minopawl hnenah Gladys in hitin thu a cah hai:\n“Ca na thiam maw thiam lo ti ah khawruahhar hlah. Pathian in ziang certificate na nei ti a lo sut lo ding. A kawhnak ah na rinum maw rinum lo ti lawng a lo sut ding,” tiin.\n(Don’t worry about your education. God won’t ask you for your certificates; he’ll only ask if you have been faithful to His call)\nAustralia Missionary North Korea Ram ah Kaih Tong


Na Pa Hi Ziangtin Ka Tuah Ding Ti ih A Pasal Thusuttu Mosual – Times Of Chinland\nNa Pa Hi Ziangtin Ka Tuah Ding Ti ih A Pasal Thusuttu Mosual\nJanuary 12, 2019 Times Of Chinland Chin 0\nLeitlun dan pakhat a si bangin Nupi tha lo ,Mo tha lo tamzet an um ih pasal tha lo khal tampi an um ve. Pasal tha lo tiih kan theihmi pawl cu a tlangpi thu in zu in le Nupi velh hmang tlunah mize pawl an si. Nupi tha lo le Mosual tiih kan theihmi pawl cu Pasal sungte rem lo ,Pasal Nu le Pa rem lo le pasal mawhsiat ringring pawl hi an si.\nLeitlun ah pasal Nu le Pa rem lo Mo tampi an um bangin Pasal Nu le Pa ruangih then aw Nupa khal tampi an um . Culawng siloin Nupi tih ruangih mai Nu le pa rori tlansan , hlonhlo men fapa khal tampi an rak um ve. Kan theih dingmi cu leitlun ah nupi pasal a thleng thei ringring nan, Nulepa le sungte cu a thleng theih an si lo.\nCombodia ram khalah Kimsean timi mipa pakhat kum 30 mi a um ih sungte pawl duhsak mi nupi neitu a si . An neih awk pek ahcun zianghman buainak an nei lo nan ,a pasal pa a upat vivo tikah Monu cun a raang a ngaina nawn lo ih an inn ih um ding khal in a duh nawn lo . Cutikah a pasal hnenah ‘ Na Pa hi ziangtin ka tuah ding , kan inn ah a um thei nawn lo ding, dawisuak aw’ tiin a pasal a simthei .\nCutikah a pasal cu a ningna zetih a nupi tlansan in a pa sawn cu a innpi in a suahpi ih sizung ah a pai’ nunnak cem tiang a tuamhlawm. Apai’ thih hnu khalah Nunau sual a nupi cu a pan duh nawn lo ih amah te’n nun hram a thok sawn a si.[ China Post ]\nTaklawng Ih Zan Ihthah A Thatnak Phun 10


Ananias le Sapphira Ziangruangah An Thi? - Chinland Today Media\nMarch 23, 2012 12:23 am·0 comments\nMilai na bum a si lo Pathian na bum a si.\n–\tTirhthlah 5:4\nBible Siar Ding: Tirhthlah 5:1-16\nAnanias le Sapphira teih nupa cu Pathian in kawhhran hmaisa (early church) hnenih a pekmi mangbangza thlaraulam tthangphawknak a thlen laitak ih tel ve mi an si nain an rak tthelh tariai. An ruahnak ah tthangphawknak a um nawn lo caan a thleng leh ding. Cumi vek tikcu caan hrangah an neihmi cu a zate’n pawlkom ah ap thluh siang loin anmai’ hrangah hrensiah (reserve) ah an ret.\nTuni ah minung tampi tla hi teih nupa vek an si. Mi tampi in an harsat mangbanglai caan ah Bawipa in thluasuah asile kan lo pe ding tiih thukamnak an tuahmi tla atak in tuahsuak loin an pelhsolh ttheu ih a netnak ahcun thlaraulam ih ttumsuknak an tong. “Ziangtluk a hrangah a nat khal le a thutiam cia vekih a thlunsuak ringringtu” cu mi thluasuak an si (Saam 15:4). Pathian hnenih a pekmi thukam a kilhimtu, a neihmi ziangkim Pathian ke hram ih aptu cu mi lungawi an si. Pathian in, “Ka lo hruai dingih leilungtlun ih thil ttha in ka lo khatter ding. Ka lo damter dingih ka lo cakter ding,” ti’n thu a tiamkam (Isa. 58:11). Mi rin-um pawl cu “An tar hnu khalah rah an rah; a kumkhua in an hringih an khohzet a si” (Saam 92:14).\nZiangtluk ih a maksakmi Pathian so kan neih timi lo hmuhter thei ding hi ka duhmi a si. Annanias le Apphira hi a ngaingai cun Pathian an rinhlelh. Zumnak hnget an neih lo ruangah an neihmi hrekkhat an hrangah hrensiah an retnak a si.\nKan hmuh fiang ttulmi cu kawhhran hmaisa sanlai cu Thlarau Thianghlim in a control thluh ih thuphan sim ti a um thei lo. Thuphan an sim asile an sim le vete’n an thi cih. Cule Thlarau Thianghlim huham cu atu hih caan netalam (later rain, James 5:7) khal ah acakzet dingih zokhal thuphan per duhnak thinlung an nei thei nawn lo ding. Pathian in kawhhran a thianhlimter ding. Pathian Ttongkam cu tidamnak le mangbangza tuahnak ah a lang dingih mikip in an ttih thluh ding.\nHih lei tisa daan ruahnak cun Ananias le Saphira ih an hrangah malte hrensiah an retmi hi thi fate men a bang. Asinan Pathian cu a nungmi zumnak lawngin a lung na awiter thei ding, cumi cu na sinak zate’n Amah hnenah ap awk thluh ding a si. Pathian in thil a tisual dah lo ih tithei lomi khal zianghman a nei lo a si.\nPathian huham cu a liam cia caan vek thotho in tuni khal ah amahkel a si. Zumtu in kan ttulmi cu “Bawipa in a ti” timi kawhhran hmasa ih an zum ih an nunpi vekin zum ngam ve ding hi a si.


Patrick Henry Hughes: Keimah Ka Pai' Fa Si Ing - Chinland Today Media\nPatrick Henry Hughes: Keimah Ka Pai’ Fa Si Ing\nJanuary 30, 2017 7:15 am·0 comments\nPatrick hi mit caw ih a suah lawng si lo in, a kut le ke pawl tthate’n dingter thei lo in a um ruangah, feh khal a feh thei lo. Cui’ hlei ah a zaang ruhpi a ngawih ruangah dikter ding in kahpathir tluan pahnih an thun bet fawn.\nCuvek ih kuttualleisam si hman sehla, Patrick cu a sambaunak pawl neh in awnmawi tumthiam le tlawngta ttha pakhat ah a hung cang. Patrick hin thla kua a ti ihsin piano a tum thok ih, tawtawrawt khal a tum. Hla a sak fawn. Louisville Awnmawi Phunsangtlawng ih cangvaihnak an tuah mi khal ah, thinsau zet in a norleng norsak rerotu a pa ih bomnak thawn, a tel hngehnge.\nPiano tum thiam zet, hlasak thiam le tawtawrawt tum thiam zet a si ruangah, zuamawknak tampi ah laksawng tampi a ngah zo. A dinhmun ihsin hivek tiang a thlen ruang khal ah sunlawihnak tampi a ngah fawn.\nESPN, ABC-TV, Oprah ih TV Show, CBS-TV, The Ellen Show, Extreme Make Over Home Edition, FOX-TV, CSTV, NBC-TV, Million Dollar Round Table, The Grand Ole Opry, People Magazine, Sports Illustrated, Star Magazine, le hmun dang tampi ah tonsuhnak siseh, komawknak siseh, tuahpi a si zo.\nTaksalam zoh ih mi hnuaihnung si ding ah a lang mi minung in ‘Keimah Ka Pai’ Fa Si Ing’ ti’n tumruhnak thawn a zuamnak ruangah leitlun mi hminthang pakhat ah a rung can phah a si.\nOprah Winfrey in Stanford Phunsangtlawng ih thusim mi\nMino le Hlawhtlinnak


Willis hrang ih vei hnihnak cu Heming hrangah vei khatnak - Chinland Today Media\nWillis hrang ih vei hnihnak cu Heming hrangah vei khatnak\nMarch 24, 2009 5:25 am·1 comment\nZuknung kan zoh ih a pa rupro thei nasa kan ti theumi Bruce Willis in hnakruh dang a sar lala. Leitlun Hlasak thiam pawl le zuknung cang thiam pawl hin nupi pasal hi an thleng rero ti cu kan thei theh.\nWillis khal in a nupi hmaisatu a then ih fala hnah khat ruangrai tha zet model Emma Heming (30) a hril sawn a si hi. Bruce Willis hrang ahcun nupi a vei hnih neihnak a sinan Emma Heming hrang ahcun a veikhatnak a si.\nAn pahnih in an theih awk nak kum khat lenglo a rei zo. Kum khat lenglo ngai zawng aw ih um cu an thinlung a hmu aw nasa ding. An tthit um puai hi ropi tak in an tuah lo. Bruce Will ih umnak Parrote Cay ah private ceremony in an hmang.\nTata pawl ih tuahmi leitlun mawtaw tebik Nano minung pali tleng cu an tiamcia bang in mipi in a rei hlan ah an to celcel thlang ding.\nA tawlreltu Ratan Tata ih sim daan vek a si le April 9 ihsin ham a theih ding ih July ihsin zuar thawk ding a si a ti.\nKum khat ah 50,000 lawng kan zuar ding tin a sim bet. Hi leitlun mawtaw tebik Nano hi Rs 1, 00,000 in lei a theih ding.\nKa Lo Hngak Ding (Part – 15)\nSaikhumphai Boruak Thawi Pehparin Chin/Mizo Feature\nThinnat Umtawk Ih Champions League Mangtha Tu PSG\nChina Ram Thlisia In Nuai Sal La La\non March 25, 2009 at 3:54 pm\nA rel a nuam ee. nan thiam kan lo ti nasa a si.


Harsa Bawmnak Archives - Page 8 of 8 - Chinland Today Media\nZuknung Cangthiam le Chin Mino Pawlin Tilian Harsa Tuar Pawl Bawm\nMyanmar ih zuknung cangthiam hminthang Wan-Luk-Kyaw ih rualpi thenkhat le Chin-mi pawl cu Kawlram acozah pi ih bawm dingih a timh lemlo mi Kalayamyo kiangkap ih harsa tuarpawl bawm dingah an feh suak. Ahleice in Chin mi pawl umnak khawte, Vaphai tiva pi tla leuh suak tahran in an feh. Zuk:: Jesse Klirlungz Kip Ling\nby CT Media ·\tAugust 4, 2015 ·\nU.S.A ah Mino Pawl Tilian Bawmnak Hrang Lamzinpi ah Kutdawh\nRamsung tilian le leimin ruangah Chin ram kulh hmun thenkhat a siat ih mipi thawngsawm tel ei ding nei lo, loram tiang an hloh mi bawmnak ding ah US ih Kawlram mino thenkhat pawl cun lamzinpi ah bawmnak dilin kut an dawh. GRACE movement pawlih hoha nakin Fort Wayne, Indiana, USA ih kawlram mi ramleng ih um pawl cun mipi […]\nChinland Today Team In A Veikhatnak Hrang Kyat Ting 25 In Ninghang Tuar Bawm Ding\nChin ramkulh le Lairawn kiangkap ih tilian, leimin ruangih harsa pawl kyat ting 25 in ahmaisabiknak hrang bawmnak a pe ding. Lairawn ih Nanchaung le Sitha khua pawl hrangah ting 16 bawmnak pe dingin thuluknak an nei. Chinland Today Team pawl hin Lairawn kiangkap ih ninghang tuar pawl ih an tul dingmi thuhla pawl tawlrelnak hrang ni nga caan a […]\nby CT Media ·\tAugust 3, 2015 ·\nFalam Ah Fang Ei Ding Neilo Mi 400 Um Zo – Jeep 14 In Kalay Ah Fang Lei Dingin Feh\nFalam mipi pawl hrang fang lei dingin Falam Pacang No Pawl hohanak thawn Falam ihsin Jeep 14, mi 12 pawl ta thawn Kalaymyo lamah an feh tiin Pastor Thawng Bik cun a tarlang. Chin Relief Committee, Falam (CRCF) pawl ih mipi hnen thuhla zingzoinak an tuah mi ahcun Falam Khua ah 2/8/2015 ah fang ei ding a nei nawnlomi inn […]\nFalam nu suanvawr, Myanmar Academy Thet Mon Myint cun Chin ramkulh riahsia tuarpawl bawmnak hrang ting 5 a thawh. Ahleice in hi bawmnak cu a suah semnak Falam ih ninghang tuar pawl hrang ih, fangfai leinak ding hrang ah tiin a thawh mi a si. Hi bawmnak sumpai hi Mai Thet Mon Myint (Zung Cer Mawi) nu le pa in […]\nby CT Media ·\tAugust 2, 2015 ·


Ralkap Ruangah Khuami 5 Thi Lala, Hriamhma Tuar An Tam - The Chin TImes\nRakhine ramkulh Butițawng peng Siițawng khawsung ah Myanmar ralkap cun March 21 zaan ah nasazet ih bomb le meithal an kahnak ruangah khuami mipum 5 an thi, mi 20 lenglo hriamhma an tuar ih mi 400 lenglo in himnak hawlin an khua an suahsan tiah theih a si.\nThihnak tongtu pawl cu Myat Shwe Thein (kum 21), U Maung Aye Htun (kum 50), Daw Than Nyunt (kum 49), Aung Than Htay (kum 16) le U Maung Ba Nyunt ih nu (kum 79) an si.\nThihnak tongtu pawl hmutu khuami pakhat in “U Maung Aye Htun le Daw Than Nyunt tei nupa, Myat Shwe Thein le Aung Than Htay an thih kan hmu, U Maung Ba Nyunt ih nu cu anmah inn ah a thi tiah kan thei, Myanmar ralkap pawlih kahmi an si, mani zaanlam suimilam 7:00 hrawngah khawsung ahcun bomb le meithal pawl an kap, zaan var rori an kap, khawsung mi tampi hriamhma an tuar” tiah simnak a nei.\nSiițițawng khua beunak hmun ih thlengtu Siițawng khuami pakhat in “do-awknak zianghman a um lo, Myanmar ralkap pawlih kahmi a si, bomb a kap ih meithal khal an kap, bomb khur ih ta meithal in an kap, khuami 5 an thi, nunau 2, mipa 3 an si, bomb khur pakhat sung rori ah mi 4 an thi, nupa le unau an si, khua ih nitlaknak lam ih um pitar a hmin ka hngilh, Maung Ba Nyunt ih nu a si, annih cu bomb khur sungah a relh lo, inn fatakte ih um a siih cui a umnak inn ta cu an kap that, hriamhma tuartu hi mi 20 lenglo an si, minung 3 cu thlaphan an um zet, atu Sittwe ah an fehpi” tiah a sim.\nHitiih meithal kahnak ruangah Siițawng, Sabatha le Kanpin khua ihsin Siițițawng khua ah beunak hawlin mipum 400 lenglo an thlen thu Siițițawng khua hotu U Kyaw Than in simnak a nei.\n“Siițawng ihsin innsang 45 an thleng, Sabatha ihsin innsang 8 an thlengsal, Kanpin ihsin innsang 24 hrawng atu an ra thleng, minung 400 luan hrawng an si ding, Siițițawng khua ah himnak hawlin an ra thleng” tiah U Kyaw Than cun a sim.\nRalkap thuthang dik phuannak zung ih sungțuan Bohmuchuk Zaw Min Htun cun “hi thilthlennak hi Siițawng khua thlanglam ah a si, cui zaan ahcun a si, zaan suimilam 9:00 – 11:00 karlak ahcun Yisuchawng le Siițawng khua karlak ah do-awknak a um, do-awknak ih hriamhma tuartu pawl cu kannih lam khalin kan sim thei hrih lo, AA lam thazang hi za lenglo an si ding tiah kan ruat, ralkap lam ihsin cun khuami pawl kap rero timi cu a um lo” tiah a sim.\nNitlaknak lam ralkap hmunpi ih speaker Colonel Win Zaw Oo cun “ralkap in thuhla um loin kap timi a um lo, khawsung lam ihsin AA in an kap ruangah kap kir mi a si, Siițawng khawsung ihsin lungchungzi kan retmi an kap, curuangah an kap kir, kanmah lam khalah hriamhma tuartu an um” tiah a sim.\nAA lam ih thuphuangtu Khaing Tuh Kha cun “do-awknak zianghman a um lo, a um lo hokhaw, do-awknak a um lo lawlaw, Myanmar ralkap pawlin misenpi cu hringhran in an kap mi a si, khawsung lut in inn rori ah an va kap mi khi, hi rori si ralkap ih sual dan tawp khawk le rapthlak zia hi” tiah a sim.\nMyanmar ralkap in March 16 le March 18 ih Mrauk Oo khawsung an kah ciamco țum ah khuami 10 lenglo an rak thi. Ref : VOA, NRJR


Saam Hla bu 1 (Psalms 1)\nSaam cabu cu Baibal ih Hlabu le Thlacamnak cabu a si. Hla phuahtu le cangantu pawl in kum tampi sung an rak phuahmi a si ih himi hla le thlacamnak pawl tla cu Israel pawl in an Pathian biaknak ah an hmang. A neta bik ah an Cathiang sungah an telh.\nHimi biaknak lam hla hi phun tampi a um. Thangṭhatnak hla, Pathian biaknak hla, Pathian thlawsuah lomnak hla, sual ngaithiam dilnak, ral nehnak hrang thlacamnak ti tla an si. Cule rampi hrang thlacamnak le pumpak thlacamnak tla an si. A hrekkhat cu pumpak thinlung thuuk zet sungih ummi thu phorhsuahnak a si ih a hrekkhat cu Pathian ih minung hmuahhmuah hin anmah ih ṭulhainak le an thinlung langternak tla an si.\nSaam Hlabu hi David ih nganmi a si, tiin zumnak a um. Asinain a zate cun a ngan lo, ti tla in zumnak a um ve. Siangpahrang David cu 1000 BC hrawng ih a rak ummi a si ruangah Saam Hlabu hrekkhat cu cuih hrawng ih rak nganmi a si ding, tiah zumnak a um. A hrekkhat cu (Saam 126 le 137 ti tla hi) Babilon saltaan laiih (586-538 BC), a si lole, hnu ih nganmi a si, ti hi theih fiang a si.\nSaam Hlabu hi Bawi Jesuh khal in a hmang ih Thukam Thar ngantu pawl khal in an hmang. Khristian Kawhhran a hramthok tir lai hrimhrim ah an sunloihmi cabu a si.\nSaam Hla fiing 150 hi ṭhen nga ih ṭhen a theih.\nSaam Hla bu 1\nBu Khatnak (Saam 1-41)\n1Mi ṭha lo pawlih ruahnak pekmi\na saang lo ih,\nMi sual lamzin a thlun lotu le\nPathian a hmuhsuamtu pawl lakih\na tel lotu cu mi thluasuak a si.\n2 Bawipa ih Daan thlun cu\na lungawinak a si,\nCuih Daan cu sunzan in a ruat.\n3Amah cu tiva kapih a khomi\nA tikcu ih a rahmi le a hnah tla\nA vuai dah lomi bangtuk a si.\nA tuahmi kipah a hlawhtling.\n4Asinain mi ṭha lo pawl cu\ncubangtuk an si lo;\nThli ih semhlo mi fanghi vek\n5Mi ṭha lo pawl cu Pathian in\na hnong ding;\nMi sual pawl cu mi ding lakah\nan tel lo ding.\n6 Bawipa in mi ding fehnak\nlamzin cu a kilveng ringring;\nSikhalsehla mi ṭha lo cun\nsiatralnak lamzin a zawh.


Tufang Malaysia ram ih Rakhine le Laimi karlak thubuai ah Rakhine Community in thusuah an tuah - The Chin Times\nThe Chin Times > Blog > Thuthang > Chin News > Tufang Malaysia ram ih Rakhine le Laimi karlak thubuai ah Rakhine Community in thusuah an tuah\nMi tamsawn in kan theih thluh zo bangin, tufang ah Malaysia ram ih um Rakhine mino pawl le Laimi ṭhenkhat pawl karlak ah hroawknak nasa tak a suak. Miphun hmin sal ih an tiawk tikah khat lam khat lam in tuar a na ih tuvekin boruak a sosan vivonak a si.\nHi thu thawn pehpar in Malaysia ram ih um mi Arakan Refugee Relief Committee (ARRC) cun thusuah an tuah a si. Hivek thuhla buai a ummi parah Chin le Rakhine kan pehtlai awknak a siatsuah lo ding khal an tarlang cih. Tuihlan ihsin Rakhine ram sungah Chin miphun tla an um ve, cuvekin Chin ramsung khalah Rakhine miphun an um ve, khat le khat karlak ah buainak a suak lo, tiah an ngan.\nKap hnih lam in sualnak a tuah hmaisa biktupawl hi ARRC le ACR kawmkhawm in a zamrang lam in kaih ngah an si thei lohlinak dingin le, leh hnu lam ah zo miphun ti umlo, hivekin khat le khat ral awknak, huatawknak suakter tu ṭawngkam siseh, Video khal siseh thehdarh nawn lo dingin dilnak khal an ngan tel cih.\nARRC ih Thusuahmi\nThu umdan cu hitin a si, March thla sung ah khan Hakha Chin a ti-awtu pawl in Rakhine pa cu an thawi ih a kutzung tla nam thawn an sat sak. Cui’ tlunah a zahmawh tla an aat sak. Rakhine miphun ngiarnak ṭawngkam khal Video sungah theih theih in a um cih. Cutin boruak a sosang vivo ih Online ihsin khat lam khat lam in hro an suang ciamco.\nMizan (April 3, 2020) ah khan Video file thar a suak lala ih tuiṭum cu, Rakhine pawlin Chin pa an velhnak a si. Video file zoh tikah an velhmi a bese zet. Hivekin boruak a so sang vivo a si ahcun thil pawi zet ding a si. Video file pawl cu Online ah thehdar zelzel a si nan, Malaysia ram ih Community hotu lam thusuah vekin The Chin Times website le Group ahcun kan tarlang ve lonak a si.\nPrevious Article Chin Ramkulh Biakinnpawl COVID-19 Natnak Lakih Kilhim Awknak Sii an Kap Ding\nNext Article Ex-CM Pu Lalthanhawla in COVID-19 ruangih Delhi um Chinmi Raltlanpawl bawmnak hrang Ca Thehlut


Na Mang Ah Rul Na Hmu Asilen A San – Meifar\nNa Mang Ah Rul Na Hmu Asilen A San\nMarch 30, 2022 admin Lawrkhawm 0\nMang thuhla zingzoitu Lauri Loewenberg in, “Ramsa lakah rul hi mang ah kan hmu tam bik. Minung kiangih um ringring, innvulh uico, zawhte aiin rul hi kan hmu tam sawn. Rul cu tur nei a si ruangah mang ṭha tuk cu a si lemlo ṭheu” a ti. Lauri Loewenberg ih simfiangnak… (1) Na mang ah rul na hmu ih na rak ṭih tuk: Na mang ah rul na hmu ih na rak ṭih tuk, na tlan ciamco.\nRul in a lo dum asilen a takram ah ralrinten um aw. Miṭha lo maw, damlonak, boruak ṭha lo cu na lamah ara pan rero lai ti a lo khihhmuhtu a si.\n(2) Na taksa parah rul aum: Rul in na ke arak ngerh, na hngawng a ngerh. Na taksa parah rul arak um asilen na harhdamnak a ṭha lo. Na taksa sunglam a diklo, na thisen fehdan lamzin a diklo ti lo simfiangtu a si ih na harhdamnak na ngai poimawh zet a ṭul. (3) Na mang ah rul na hmu leuhleuh: Na mang ah rul na hmu leuhleuh asilen na kiangkap ih um pawl lakah fimkhur ten tlangleng aw.\nNa hnaṭuanpi, na nupi/pasal karlakah remlonak, huatawknak aum ti lo simtu a si. Asilole na kiangkap ah boruak sia a herkual rero lai ti lo simtu a si. (4) Na mang ah rul ṭihnung zet na hmu: Na mang ah rul ṭihnung zet, tursia nei pawl na hmu asilen na hringnun ah red light aum ti lo simtu a si. Miṭha lo, boruak sia in a lo naih vivo ti lo simcia tu a si ruangah ralrinten tlangleng aw.\n(6) Ihkhun ah rul na hmu: Ihkhun ah rul na rak hmu asilen na pomlai nupi/pasal karlak ah thilṭha lo, thildik lo aum ti lo simtu ciikhat a si. A caan ahcun nangmah khal na nupi / pasal hrangah mi ṭihnung na si ti lo simtu a si. (7) Na hnaṭuannak ah rul na hmu: Zan na mang ah na hnaṭuannak ah rul na hmu asilen na hnaṭuanpi lakah nangmah lo remlotu an um. Hnaṭuannak ah buainak, sinpi lonak a thleng thei.\n(8) Rul-var na hmu: Ahmaisabik ahcun na rawng duhmi thawn khal zoh a ṭul, ṭhimnak ah rawng var na duh asilen thilṭha lam a si ih rawng-var na hua tuk asilen thilṭha lo lam khal a si thei. Na mang ah rul-var na hmu asilen nunghram thar na thoksal ding tinak a si. Asinan na rak ṭih tuk asilen na hringnun ah thlen awknak danglam zet aum ding tinak a si, pangaiten na hmu a si ahcun thilṭha lam a si ih boruak thiang thar na hawp cing ding ti lo simtu a si.\n(9) Rul-sen na hmu: Na mang ah rul-sen na hmu asilen ralring aw. Na hringnun ah red light aum ti lo khihhmuhtu a si, na kiangkap um minung asilole boruak umdan kha zohfiah vivo in thil tuah aw. (10) Rul-hring na hmu: Rul-hring cu thikthusia lam a khihhmuh. Na kiangkap um pawlin an lo thik, asilolen nangmah in na thik tla a si thei. Na hringnun ah thikawknak a thleng cing ding, asilolen a thleng zo khal a si thei.\n(11) Rul in a lo cuk: Rul cu an ngainat um lo zet, rul cu boruak ṭha lo, damlonak khihhmuhtu ciikhat a si. Asinan, na mang ah rul in arak lo cuk asilen na damlonak, boruak siava cu a ziaum thlang ding ti lo simfiangtu a si. Mang ah rul cuk tuar cu thilṭha lam a si thung. (12) Rul in midang arak cuk: Na mang sungah rul in midang arak cuk asilen rul cuk cu thilṭha lam a si tin kan tarlang zo kha. Cun zanmang ah midang cu kanmah tinak tla a si ṭheu, zanmang ah kanmah cu direct ih kan langlo caan khal aum.\nNunau Thil @ Ihsin Khuasia A Dawisuak


Tangdawrnak nun zir - Hre Mang\nTangdawrnak nun zir\nPathian in ziangtin a siahhlawh pawl tangdawr nun a zirh hai ti Bible thuanthu sungah malte zoh hnik uhsi. Bible thuanthu sungah Pathian hmanrua zumtu nucang/pacang tha pawl cu tangdornak nei dingin Pathian ke hramah phah aw aw in, milai tuahnak, fimnak, cahnak, thiamnak, le theihnak, si loin amah Pathian in a duhdan in a siahhlawh pawl a hman theinak ding hrangah tang a dawr ter hmaisa theu. Cutin, tang a dawr ter hnu hmanah milai cun an rawngbawlnak, Pathian an riannakah Pathian kutcak lang mi cu porh awknak,hngalnak, midang hnakin tha deuh in theih awknak, duh awknak, le amah Pathian hngilhnak ah kan hman theu tikah, Pathian in tang a dawrter sal ringring theu.\nCuruangah, zumtu pawl ropitnak cu ziangtluk tang a dawr timi in cuaithlai asi theu. Ziangah tile amai mizia thawn a kalh aw mi, hngalnak, puarthaunak, le midang nautatnak in a luahkhat mi nun ihsin Pathian a lang aw thei lo. Cuticun Pathian in a fale pawl cu Fapa Upa bik Khrih hmuihmel an ken vivo theinak dingah tangdawrnak nun a zirh, a sersiamthar sal asi. Cutin tangdawrnak rualin zumtu pawl nunah a langcih theu mi cu duhdawtnak, ngaidamnak, zumnak (Pathian kutcak parah hngat awknak), tuarfainak, tvp, asi theu.\nPathian in a hman duhmi pawl tangdawr ter dingah a hmanrua pawl tla cu:\n# Ngaidamnak nun neihter:\nTuizing “Family Focus” zingtin podcast ka ngai mi ah hitin nunau nu in a pasal thu a sim: “Ka pasal thawn kan neih awk hnu ah nunau tha lo a rak ko theu, zuk tha lo (blue film) a rak zoh theu ka theih tikah ka thinlung a kuai. Cui hnu reipi insang buainak kan neih hnu ah ka pasal cu a piangthar, “Ka piangthar” tiah in sim tikah ka thin a heng tuk. Ziangah tile ka pasal thawn vanramah um tlang ding ka duh lo. Leitlun ah har ka tuar hman a tawk tuk, vanram ahcun um tlang ding ka duh nawn lo. Pathian in ziangruangah a ngaidam ti ka thei lo. Asinan Pathian in a ngaidam zo mi ka pasal ngaidam dingin nasa ten tikcu ka lak hnu lawngah Pathian bawmnak in ka ngaidam thei.”\nNgaidamnak cu milai tisa in a ngaidam thei lo mi, pomrem thei lomi kha Pathian duhdawt ngaidamnak zumtu nun sungah Thlarau Thianghlim hnatuannak in a luangsuak mi asi. A thianghlim Pathian hman in a ngaidam zomi kan ngaidam thei lo asile Pathian hmanrua tha kan si thei lo ding, vanram khal kan hrangah umze nei lo asi ding. Ngaidam thei lonak cu cancer natnak vekin milai thlarau eisiat tu, Thlarau Thianghlim lamzin daltu, milai thinlung sungah Satan ke-thlaknak asi.\n* Zir ding: Pathian hman tlak mi si thei dingin ngaidamnak nunpi a tul. Cui ngaidamnak nun cun tangdawrnak nun a suahter. Ziangtin tile, milai remruatnak, thinheng le lungawi lonak hnakin Pathian lungawinak le Khrih ih thisen man cu thupi sawnah ret ringring asi. Milai hmuhdan, pomdan, ruahdan, duh/lo dan hnakin Pathian hmuhdan, pomdan, ruahdan, cu thupi sawn ah ret asi. Pathian in a duhdawt tukih a Fapa thisen in a lei zomi, a ngaidam zomi cu lungawi sopar ten duhdawtnak in pomrem theinak asi. Cutin zumtu nunah ngaidamnak in tangdawrnak a rahsuak theu. Cuvek nunah Joseph in a unau pawl a ngaidamnak ah hmuh theih khal asi.\n# Tisa in a tuar har tuk mi tuar nak in:\nPaul in II Kor. 12: 7, “Sikhalsehla khuaruahharza thil tampi ka hmuh ruangah ka puarthau lonak dingah ka taksa sungah hling i pek. Cuih hling cu Satan palai bangin hna a ṭuan ih ka puarthau lonak dingah i vuaktu le i khawngtu a si. 8Voithum tiang Bawipa ih hnenah thla ka cam ih hi thil hi hlonhlo dingin ka dil.” Pathian thlawsuah kan dawn mi pawl, leitlun mi pawlin an theih lo le neih lomi kan theih mi le neih mi pawl hi zumtu dang pawl le zumlo tu pawl hnenah kan porh awknak ah kan hman pang lo nak dingah, in tangdawr ter tu ding hmanrua hrangah kan parah harsatnak a thleng mi hi Pathian in a siang asi. Paul ih tuarnak vekin taksa naa tuarnak siseh Joseph ih tuarnak vekin unau pawlih hnawn mi sinak in siseh Paul kha a rualpi pawlin an tlansan vekin rualpi tha pawlih hnawn mi sinak in siseh, Paul kha a miphunpi Jews pawlin thi ding ko an vuak vekin mai duhdawtzetmi pawlih huatnak, hnawnnak le zuar thlainak in siseh, Paul kha Rome cozah in dik lo zetin thawng inn sungah an thlak vekin diklozet in sual puhnak, thuphan puh awknak siseh, a phunpun nitin nunah milai tisa in har a timi, tisa in a tuar thei lomi pawl hi Pathian fa le leitlun kan um sungah a ra thleng theu ding. Cuvek can a thlen tikah mi tampi in “Pathian ka hnenah a um lo mawsi” an ti theu. Sihman sehla, Pathian fate pawlin kan ruat sawn ding cu lungawi sawn ding kan si, “Bawipa, ka nun tang idawr ter tu ding tisa duh lo zawng ka nitin nunah a thleng rero, kan duhzawng an hloral, an liam rero ruangah lungawithu ka simih na hmin ka lo thangthat asi” ti ding sawn kan si. Tisa nuamnung, milai porh awknak le uan awknak pawl hi voi tampi cu Pathian thawn inhla aw ter tu sawn an rak si theu. Milai mizia, thinlungput, le dinhmun a bang awk lo vekin ziangvek dinhmun le thil thleng khal, Pathian hmaiah khuk inbil tertu, tang indawr ter tu cu zumtu Pathian fate pawl hrangah thiltha, kan dung in inkhawr tu fungfek vek an si sawn. Ziangah tile “Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei.”\nZirding: Na tisa duh lo zawng, har timi in Pathian hmaiah khuk a lo bilter ih tang a lo dawrter sawn asi ahcun na lungawi sawn aw.\n# Tluksiat le mualpho nak:\nVoikhat cu tlangval note, Pathian tihzah tuk mi pa a rak um. Cupa cu a hung pitling vivo ih milai tampi duh a co zet. Pathian a tihzah tuk ruangah amah thattu ding hman a thah thei laiah that loin a kut a sup thei, “Pathian hriakthih mi parah kut ka thlak thei lo” ati. Asinan politics lamah akai so vivo ih a nuamzet, mipi duh a co ih hnatuansang bik dinhmun a thlen tikah a zumnak a tlansan ih tisa nuamnung cen duh ruangah tual a that, amai tisa nuamnung cennak ding hrang ahcun thuphan per, midang nunnak liam le mitthli tlak khal a poi ti nawn lo. A thinlung cu Pathian tihzahnak si loin amah milai tisa nuamnung cennak le milai cawimawi nak in a luah khat thlang. Curuangah, a tlusia ih a mualpho. A fapa in a lalnak a lawngih a nupi a sualpi. Cutikah lamzin parih milai hmanin an hnihsan, an nautat. Cutikah a sir aw aw ih a tap ciamco, Pathian hnenah “Ka nui pumsung ka um lai ihsin misual ka si” tiah Pathian hmaiah lung kekkhuai in thla a cam. Pathian hnen ihsin zianghman hmu tlak lo, thlawsuah dawng tlak lo asizia a thei fiang aw sal ih tangdawr in Pathian kephah hram ah kun in thla a cam. Amah camsiattu pawl tla a camsiat ngam lo, Pathian in a fial mi an si pang ding a ti. Curuangah Pathian in a siangpahrang sinak lal tohkham cu a peksal. Cupa cu tuukhal pa David, siangpahrang dinhmun tiang Pathian in a cawisan mi asi.\n“Laimi pawl in lennak kan tuar thei lo” an rak ti theu vekin, Pathian hnen ihsin thlawsuah malza sawm kan dawn mi pawl hi mi tampi in amah Pathian hngilhnak le kan minungpi, midang nautatnak ah kan hman sual theu tikah tluksiat lungkuai nak in voi tampi cu Pathian fate pawl hi tangdawr ter kan si theu. Curuangah raldo nak hmunih hliamhma tuar kan ralkap pi pawl kan phur, kan tuamhlawm vekin vanram lamzin kan khualthlawnnak hmunah tluksiatnak in thlarau hliamhma a tuar tu kan kiangkapah zumtu unau Pathian fate pawl hi khatlekhat sawmdawl aw tawn, bawm aw tawn sawn ding kan si. Satan fate pawl cu Pathian fate an tluksiat, an bah tikah an lung a awi tukih an rel khawp thei lo ding. Thosal thei nawn loin Pathian in dungtun ta sehla an duh sawn ding. Sihman sehla Pathian fa, zumtu pawl cun kan kiangkap ah a cak lo mi, a thluse mi, a bah mi, hliamhma tuar zumtu unau kan hmuh tikah sawmdawl, bawm aw tawn sawn ding kan si.\nZir ding: David siangpahrang hman a tluk siat ahcun nang le kei , zohman, ka thluse dah lo ding tiah mahle mah a rinsan aw ngan kan um asile kan dingdah lo, vanram lamzin khuatlawnnak ah kan feh dah lo lawlaw tla a rak si thei. Pathian fale pawl, phang hrimhrim hlah uh, tluksiatnak tih hrimhrim hlah uh. Voi sawmsarih ih let sarih tlusia khal sehla in kai tho sal tu ding Bawipa kan nei asi, huham cahnak thawn lam in hruaitu Thlarau Thianghlim a um asi. Cutin na tlukbah hnu ah na hmuh dah lomi Pathian ih ngaidamnak sunlawizia na nun in a tep sawn dingih midang na hlawm thei sawn ding asi.\n# Theihthiam lomi nun:\nMai theihfiang lomi thu ah a buai tuk tu pawl khi an theih mi nunpi lo tu pawl an si theu. Midang fello nak parah abuai tuk tu pawl khal khi anmai tuah lo, fello nak kha midang mawhnak in khuh tumtu pawl an si theu. Cuvek thotho in an tuah thei lomi parah a buai tuktu pawl khi an tuah thei mi parah felzetin tuan lo tu pawl an si theu. Milai theihnak hi rak famkim sehla Evi khal a rak tluse lo ding. Theihnak hi milai thinlung in a hal ih theih a cak tuk mi a cem dah lo. Hmun tampi ah mi tampi in theih nak hi fimnak ah an ruat ruangah theihnak an zuam awk ciamco tikah an theih mi hnakih tam an sim sual theu tikah thuphan an rel tel ringring theu. Milai cu thil ziangkim lakah malte lawng thei dingin sersiam mi asi. Cutin a theih lomi parah Pathian hnenah hngat aw aw in, tangdawrnak in nung dingin sersiam kan si.\nVoikhat cu tlangval note in company pakhat hnenah hnatuan a va dil. Cule, interview an tuah hnu ah, “Manager hnatuan kan lo pe ding” an rak ti. Cutin Manager hnatuan tuan dingin a feh tikah company cun company dang hnenah an rak zuar. An zuarnak company in thawngah an rak thlak, kum reipi thawng in sungah a um. Cutin company manager tuan ding cu thawng inn sungah a thleng. Thawng inn sung a um lai ah company pathumnak te in a thu hla an rak thei ih an rak lei ih amah cu company manager an tuan ter. Cutin manager a tuan lai ah a rak zuar tu company te kha bankrupcy (tlaksiatnak) an file ih a hnen ah bawmnak an ra dil. Cui thuanthu tawi cu Joseph ih nun sim duhnak hrangah ngan mi asi. Joseph ih nun zoh asile a theih thiam lomi nun kekar hlir in a khat.\nZumtu Pathian fa le zo khal, leitlun khualtlawnnak lamzin parah ziangruangah ziangtikah ziangtin ziang a cang ih a cang rero, a cang lai ding, timi Pathian in intheihter theh lo. Theihtheh tum rero le thei theh vekin um cu atnak asi. Kan theih lo mi thu ahcun hnangam ten Pathian hnenah hngat aw men ding kan si. Kanmah mi pakhat cio nun, insang, rualpi, vengsugn, ei in hawlnak, rualpi, kawhhran, le miphun thuanthu nung santiluang in a fen rero mi kar lakah kan theih mi cu maltak te lawng asi ding. Asinan, mi zokhal, Pathian thu vekin Pathian tihzahnak hnuai ah nun thianghlim in nung dingin siatha theihnak Pathian in in pek cio ih “ka theih lo ruangah sual ka tuah asi” tiah puhmawh ding nei kan um lo. Kan theih mi lak ihsin Pathian in thiltha tuah ding in fial mi pawl cu tuah in kan theih lo mi hmuahhmuah cu Pathian kutsungah a um asi ti hnangam ten zumnak in nung ding kan si. Mi zokhal a theih lomi, tuan thei lomi tuanfial asi lo. Ziangruangah kan duhmi a fimkim loih kan duh lo mi thil a cang rero tiah Pathian vuihram rero ding zohman kan um lo. Kan theihlonak hin Pathian kehram ah tang indawr ter sawn ding asi.\nMi zokhal, a theihnak a nunpi lo ahcun a theih lo lawlaw hman a tha sawn. Fimnak tello theihnak cun milai a porh awk ter ih Pathian Thlarau hnatuannak a dal sawn asi. Curuangah mi zokhal, mai theih lomi thu ruangah ruahhar in um ding kan si lo. Kan theihmi sungah nunpi in tuan fial mi kan sivek in tuan in kan theih lomi ruangah tangdawr sawn ding kan si. Kan theih lomi in Pathian thawn innai aw ter sinsin in intangdawr ter sinsin ding a si. Theihnak tlaksam ruangah khawruah harnak kan tawn tikah theihnak in a famkim mi nun kan neih lai dingmi kumkhua nun in ngai ter sinsin tu ding asi.\nLeitlun khualtlawnnak lamzinah zumnak in a nungih Khrih dung a thluntu pawl cun tisa ih a ngaidam thei lomi ngaidamnak, tisa in a tuar har tuk mi tuarthei nak, tlukbah nak, le theihthiam lomi nun pawl hi karkan tengteng ding nun karbak pawl an si. Cutin milai in kan tuah thei lomi cu Pathian Thlarau bawmnak in kan tuahsuak tikah Pathian in kan tuah thei lomi zianghman infial dah loih, kan pahtlang thei lomi lamzin ah in hruai dah lo asi ti in theihter sawn asi. Cun ziangkim a harsa tuar ding in sian tikah laksawng in kamcia mi a um ringring asi ti in hmuhter fawn. Khatlamralah kan zoh asile tisa in a tuar thei lomi le tuah thei lomi lamzin a zawh dah lo tu cu thlarau lamah a thangso dah lo dingih Pathian laksawng khal a co dah fawn lo ding. “Tisa duhzawngin a nungih tisa in a ukmi cu Pathian fate an si lo” tiah sim kan si fawn.\nTangdawrnak cu milai sinak cu khross ah khenbet in Pathian Thlarau kan sungah cangvai dingin milai sunglam cu lawng ternak asi.


A THLA PARAH - Chinland Today Media\nA THLA PARAH\nJanuary 14, 2009 12:38 am·0 comments\nCuruangah nan thinphang hlah uh. Sunttam tampi hnakin nan man a khung sawn a si. –Matthai 10:31\n– Seemtirnak 33-35\n– Matthai 10:1-20\nAlan Tennant ih nganmi On the Wing cabu sungah khaute ih zuannak a hminsinmi a ngan vingvo. Hih vate ih mawinak, zamrang daan le sa a pel daan pawl hi theih tthazet a si. Vansiat ah 1950 hnu deuh hrawngih cucik kharbok thahnak sii-DDT nasazet ih hmannak in a siatsuah hngai ttheh.\nA zoihnit paihtuk ruangah Tennant cun khaute parah an zamnak theih theinak dingah cette (transmitters) a bun. Cuih vate zamnak cu vanzam fate thawn an thlun rero nain vei tampi cu lamzin an hlo thotho. Cet lam thiamnak thawn nasazet in an zuam rero na’n cuih vate zamnak kip ah an thlun thei lo.\nIn kilkhawitu Pathian in ziangtik hmanah kan umnak a hlo dah lo ti theih hi a tthazet. Jesuh in, “Sunttam vate pakhat hman Pa ih thu loin leilung ah a tla lo… Curuangah nan thinphang hlah uh. Sunttam tampi hnakin nan man a khung sawn a si” (Matt. 10:29-31).\nHarsatnak kan ton tikah ttihphannak in in mangbangter ih Pathian in in thei pei maw kan ti ttheu. Jesuh ih zirhmi sungah a fiangzetmi cu Pathian in nasazet in in kilkhawi ih ziang hmuahhmuah a kut sungah a um timi hi a si. Kan nunnak sukso in zoh thlunnak hi ziangtik hmanah a tthelh dah lo ding. –Dennis Fisher\nKa duhmi hmuah Bawipa ka sim ding,\nKa donharmi hmuah a parah ka tthum;\nKa phurrit hmuah a parah ka tthum ttheh,\nKa phurh thei lomi phurrit. -Weigle\nPathian in vate hman a kilkhawi ahcun\nA faa le pawl cu in kilkhawi lo ding maw?


A Palhmi Ruahsannak - Chinland Today Media\nA Palhmi Ruahsannak\nApril 20, 2010 11:13 pm·0 comments\nZiangahtile nannih cu Pathian zaangfahnak zarah zumnak in rundam mi nan si. Hih rundamnak cu nan ttuannak ruangih nan ngahmi a si lo, Pathian ih laksawng a si. Curuangah zohman porh awk ding a si lo. – Efesa 2:8-9\n– 2 Samuel 12-13\n– Luka 16\nGermany ram ih ummi Bavarian khuapi cu hmun ttihnung Dachau an timi thawn an hmin a bang aw. Cumi Dachau cu Nazi Party (HitLar ih rak dinmi) pawl in Leitlun Raalpi Avei 2 nak (World War II) lai ih mi tampi an rak thahnak hmun hngilh lonak ih sakmi hminsin tlak thil hlun pawl retnak innpi a si.\nA kiangkap na vun zoh le vete’n sangka tlun ih canganmi: “Na ttuannak in a lo luatter” timi cu ziangti hmanih hrial theih loin na hmu ding. A ngaingai ahcun cuih innpi sungih a luttu pohpoh cu thah dingmi pawl an si.\nTuih san minung tampi khal kan tthatnak le thil ttha kan tuahnak in kumkhua nunnak vancungram kan co ding ti’n kan ruat sual pang ttheu. Khrih cu sualnak zianghman a nei lo, sikhalsehla kanmai’ ruangah Pathian in sualnak zianghman a nei lomi Khrih kha sual ah a canter ih cuticun Amah ih zarah Pathian ih dingfelnak kan ttawm ve a si (2 Kor. 5:21). Kumkhua nunnak cu kan ttuannak ruangah si loin Pathian ih zaangfahnak laksawng a si (Efesa 2:8-9).\nSatan in na ttuan tthatnak in rundammi na si, tiah lo bum pang hlah seh. Jesuh ih thinglamtahnak lawngin luatnak taktak na ngah thei. – Cindy Hess Kasper\nLeitlun zirh awknak na thlun asile,\nRuahsannak nei lo mi na si ding;\nA hmunmi Pathian ih tumtahnak rinsan aw,\nLuatnak taktak co na duh ahcun. – Branon\nHnattuan ttha ttuannak in rundam mi kan si lo,\nPathian ih ttuanmi ruangih rundam mi kan si.


Ralhraang dinpit lamzawhlai bomb puak thu ah mino pakhat Thit daan tat - Falam Online Media\nFalam Online Media\n+Knowledge & Entertainment\nRalhraang dinpit lamzawhlai bomb puak thu ah mino pakhat Thit daan tat\nJune 2, 2022 admin\t0 Comments\nShan ramkulh, Tachileik ih tuahmi SAC ralhraang dinpit lamzawh lai bomb puak thuthawn pehparin mi 2 daan tat an si ih, mino pakhat cu June 1 ah ralhraang thuṭhenzung in thih daan a tat a si.\n2022, February 1 ah Dothlengnak thapetu rampumhuap mipi zaten lengsuaklo daiziar duhphorhnak tuah a si ih, cumi phen hlo tumin ralhraang lamṭangpawl Tachilek khawsung lamzawhnak an nei lai ah bomb a puak mi a si.\nSAC ralhraang dinpit lamzawh lai bomb puak ah ralhraang lamṭang mi 4 thi in, hriamtuar 34 an um. Lamzawhtu ah ralhraang lam ṭang mipi khal an um nan mitamsawn cu ralkap colhlazo le paisa pek ih hlangmi Lahu, Akha miphun an tam tiah an sim.\nRalhraang ralkap in meithal kengin humvennak ṭuanvo an la nan rinlopin bomb a puak ih, mithi 4 lakah ralkap khal an tel ti`n ramsung hrambun media pawl in a luanzo tikcucaan ah an rak pholang dah.\nBombpuahtu tiih rinhlehmi mi 10 lenglo an kai ih, thlah sal mi khal an um nan Wa mino SaiSaiMin cu thih daan tat in siseh, a rualpi tiih puh mi Htet Lin Aung cu kum 7 thawngthlak dingin ralhraang thuṭhenzung in June 1 ah daantatnak a nei tiah theih a si.\n← Yangon bomb puak thu ah mithi PDF ralkap tiih puh mi sungkhat unau an kai\nYangon bomb puak boruak ih kaihkhihmi an thlah sal cu mipi mangbang zet →\nPeople`s Defence Force raldo zirdan maksak\nJune 29, 2021 Ni Hnem Sung 0\nAtufang Daw Aung San Suu Kyi dinhmun – Ramsung media\nFebruary 6, 2021 Ni Hnem Sung 0\nMyanmar Plaza ih thil thleng cun dawr neitu pawl a ti thinphang\nNovember 25, 2021 November 25, 2021 admin 0\nCopyright © 2022 Falam Online Media. All rights reserved.


Tuition, Laksawngpeknak le Phunsang Fimthiamnak – chinbridge Institute\nTuition timi tongfang cu Myanmar ram sungih fimzirnak tlawng pawl ih tlawngtum hnu a lenglam ih a hrantei’ zirnak kha simduhmi a si. Frontier Myanmar cun Tuition zirhnak hi Myanmar ramsung ahcun sumlut thazetmi hnatuan pakhat dinhmun in tuini tiang a um hrih thu a tarlang. Tuition zirhnak cu Myanmar ram tel in ram hrekkhat cun dan leng ih hnatuannak a si tiah an khiahmi a si. Asinan Myanmar ram sungah phungsang zirnak University pawl tiang khal ah tuition zirhnak a um rero hlei ah a cancan ah ngahduhsanmi nei in Saya le Sayama pawl hnen ih laksawngpeknak khal a um rero lai timi kan hmu thei. Cuvek in University pawl ah ziang ruangah tuition onnak le laksawng peknak pawl an um rero lai a si pei. Cumi in tlawngta pawl hrangah thathnemnak ziangtluk a pe. Asilole ziangtluk in siatnak a thlenter. A tak in thathnemnak teh a suahpi maw timi pawl hliakhlai a tul. Hih hliakhlainak in Chin mi a tam Uu kainak Kalay University kha bat tahrat in in tuition zirnak le laksawng peknak pawl ruangih phunsang tlawngta pawl ih thathnemnak, asilole siatralnak pawl zirzoi dingah tumtahnak a nei.\nHmuhsuahmi pawl cu a tanglam vek in an si –\nAhmaisa ah University ah tuition on dan dinhmun cu tlawngta pawl ih camibuai onnak hrangah an mah lala in sumpai khonkhawm aw in saya le sayama pawl an dilngennak ruangah a si timi kan hmu thei. Tonsuhmi tlawngta ih zatek (61) cun tuition kainak ihsin camibuai onnak hrangah a thathnempi hngai thu an sim ih zatek (58) khal in tlawngta pawl in tuition zirh dingah saya/sayam pawl an sawm thu an sim.\nApahnihnak ah tuition onnak, le kainak ruangah tlawngta pawl ih nuncan ziaza a siatsuah timi kan hmu thei. Tonsuhmi tlawngta ih zatek (77) cun tuition ruangah tlawngkhaan sungih cazir can a mal ih hrekkhat tuition pawl ahcun camibuai ih a ra dingmi thusuhnak pawl lawng an zirh tiah an sim. Cuihhlei ah tuition ruangah saya/ma pawl ih tlawngkhaan sungih an zirhnak an daithlansan thu tlawngta zatek (47) in an sim. Tonsuhmi tlawngta ih zatek (49) cun tuition kainak ruangah thiamhleicemi kan nei cuanglo tiah an sim. Curuangah tlawngta a tamsawn cun tuition kai cu a tha tiah an sim nan phunsang tlawng hrangah a tak ih thathnemnak a pek lo thu kan hmu.\nHmuhtonnak a dang pakhat ahcun laksawng a petu tlawngta pawl tlun ah saya/ma pawl ih mithmai tha pekcuangnak a um tiah tonsuhmi tlawngta pawl ih zatek\n(62) cun an sim. Cuhlei ah camibuai ih a ra dingmi theihcia duh ruangah laksawng peknak a um timi le, laksawng pek duhlo in a elkah tu tlawngta an um khal le a duhtu an mah tlawngta lala in an hnek timi kan hmu thei. Laksawng pek lo ahcun Camibuai suntheinak a um tiah tonsuhmi ih zatek (45) cun an sim.\nAsinan tlawngta a tamsawn cun laksawng peknak ruangah camibuai onnak hrangah thathnemnak a um lo thu an sim. Tlawngta a tamsawn asimi zatek (74) cun laksawng peknak cu a thami tuahnak a siko tiah an sim. Tonsuhmi tlawngta ih a hrek (zatek 32, zatek 31 cun khawnghngornak ziangvek in a um timi an fianglo thu an sim) cun laksawng peknak ruangah phunsang cazirnak ah thatlonak a thlenter ih zatek (37) cun thatlonak a suahter timi an zumlo thu an sim.\nAnetnak ah thesis le term paper ngancan ahcun saya/ma pawl hnen ah laksawng pek a tul thu an sim. Cuhlei ah extra-reader ti ih kawhmi lenglam ih hliakhlainak cahran (thesis) a zohfeltu pawl hrangah suhsohnak le ei-in zate tlawngta pawl in tuahsak a tul hlei ah saya/ma pawl ih lenvah fehduhnak zate motor hlang in thlah tulmi dinhmun ih an dinthu hmuhsuak a si.\nThutlang kan khawm tikah fimthiamnak thangso dingin tuition kainak, saya/ma pawl upatnak langternak ih laksawng peknak silo in camibuai onnak le Degree Caken ngahnak hrangvial ah tuah reromi an si tiah hmuhsuak a si. Cuhlei ah tlawngta le saya pawl hrangah maih tuan dingmi tuanvo tlun ah daithlannak le nuncan ziaza, fimzirnak tiang a siatsuah thei timi a lang. Curuangah tuini ih tuah reromi tuition onnak, kainak le laksawng peknak pawl cu thuneitu pawl ihsin thok fimnak a zirtu tlawngta pawl, le saya/ma pawl in mai ram le miphun duhdawtnak thawn dokalh Khambetnak neih ding a tulzet a si.\nNote: Written by Salai Ngun San Aung and translated by Thawng Bik\nPrevious Post Phunsang Tlawng Fimthiamnak le Tlawngta pawl ih Zalenzet ih Hriltheinak\nNext Post Hakha Khuapi Sunga University leh College te ah Pilna Sin Dan, Sanginn leh Vanzat Tuamtuam


NLD Cu A Thawknak In Buainak A Tong - Chinland Today Media\nMay 6, 2012 8:45 am·0 comments\nParliament pawl ih thu kamnak an neih mi daanbu (constitution) cafang pawl cu rem ding in an dil nan a net nak ah cun acozah ih a ret cia mi daan pawl vek in thlun in thukamnak (oath) neih ding lungkimnak an neih thu NLD party hotu Daw Aung San Suu Kyi in a sim.\nKarlak hrilawknak ih tling ding in me a rak petu pawl mithmai zoh in le Parliament ih an tuan pi pawl ih duhnak thlun in tlawngkai nikhat ni ah lungkim ding in rel cat a si thu hotu bik in thuthang la tu pawl hnen ah a sim.\nParliament pawl thukamnak an tuah ih an siar tel mi cafang ah daanbu cu ‘hum in kan kil khawi ding’ ti hnak in ‘upat in kan thlun ding’ ti si sawn sehla ti ih an dil mi cu dil nawn lo ih an thlah awk mi sawn a si. Tui thukam tuahnak ah hicu daanbu thu lam men a si ih ramthu thawi a pehthlaih awk tuk lo ruangah an thu kan thlun men nak a si a ti.\nKarlak hrilawknak an neih lai ih mipi pawl hnen ih an rak tiam ta mi thudik ih uknak (ta ya upadi soe moe yi), mipi hnen ih daihnak thleng ding in le daanbu rem thatsal ding thu pawl kha cu NLD ih U Ong Kyiang in kan ral ring man hrih lo a si ti in Mizzima pawl hnen ah a sim. “Kawlram ih ramthu ah khat lam le khat lam remaw zet tei kan ti awk thei a tha ti in kan ruat. Curuangah Parliament tonawknak ah tel ding in kan relcat nak a si. NLD ih din hmun ah cun kan ralring man aw lo a si bik” ti in a sim bet.\nNLD pawl in hi daanbu remthat thei a si ah cun an hlawh tling ti ih ruah theih a si. Nan tu ah cun a tir te ih sin remthat lam si lo in thlun lam ih an thawk.


Sibawi Lem A Cang Ih Khua Dangdang Ah Nupi A Nei Vivo, Nupi 17 A Nei – Meifar\nSibawi Lem A Cang Ih Khua Dangdang Ah Nupi A Nei Vivo, Nupi 17 A Nei\nIndia ram ah fala le tlangval an neihawk tikah nunau lam in mipa hnenah sumpai le rothilri pawl an pe sawn. Kum 66 mi pacang hi a hrokhrawl zet. Khua dangdang ah a feh vivo ih nupi 17 a nei, amah cu sibawi picang vekin lem a cang ih nunau pawl cu a bumkual vivo.\nA nupi pawl cu cathiam, sinak sang zetzet pawl an si. A nupi lakah tlawng sayama, palik le lawyer khal an um. An neihawk tikah nunau pawlin sumpai an pe hnuah a tlansan ṭheu, ID card lem khal tampi anei.\nFebruary 14, Valentine’s Day sun ah tu ih a nupi kum 38 mi in a thuhla cu a theisuak ih palik hnenah a hek, cutin palik pawlin an kai ih a nupi pawlin thubuai an thehlut. Palik bawi in, “A tumtahmi cu an sumpai le an rothilri bungrua pawl a si” a ti.\nCun, tlawngta nauhak pawl khal siivai tlawnginn ah tlawngkaiter dingin arak bum ṭheu ih sumpai tam zet a laksak thu khal an theisuak. Hitin palik pawlin an kaih hnu khalah, “Himi nunau pawl hi ka nei lo, kei cu sibawi ngaingai ka si” a ti.\nCristiano Ronaldo Ih Thubuai Cu An Cemter


US Ralkap Pawlin Iraq Khawpi Suahsan - Chinland Today Media\nJuly 3, 2009 8:51 am·0 comments\nUS ralkap pawl cun Iraq ramih kum 6 an um hnuah an khawpi ziangmaw zatcu tuisun ah an suahsan thlangih, Himi hi ram pumpi sungah National Sovereignty Day tiah an puangih Baghdad khawpi ah tikcucan nuamzetin an hmang. US ralkap pawlhin Iraq ram khawpi ziangmaw zat suahsan hman haisehla Iraq ram sungah an um hrih lai thotho dingih. Kum 2010 September thla ah khin Iraq ram suahsan dingin an timtuah aw lai dingih 2011 ah khin US ralkap zate in Iraq an suahsan dingah zum a si.\nIraq ramih US Ambassdor Christoper Hill cun Iraq ramcu a mahte ke ih dingthei thlang dingah kanzumih, Iraq ram mipi khalin an mahte an din thei thlangding an zum tiah a sim. US ralkap pawlin khawpi ziangmaw zat suahsan hman hai sehla buainak a umih hmanthei dingin an um ringring dingih. US ralkap pawlin an suahsan ruangah Iraq ram kilhim naklam cu Iraq ram ralkap pawlih kutah ret asizo ih Himi ruangah Tapung leh misual pawlhi an cangvai salin buainak an tuahsuak sal ding tihi phan umzet a si.\nUS leh Iraq cozah thu neitu pawl khalin US ralkap pawlin Iraq a suahsan hnu ah Al-Qaida pawlin miphun leh miphun thliar danglam ih buainak suahter an tum ringring dingih an zum thu an sim. Tui dinhmunah Iraq ram kilhim dingah Iraq ram ralkap hi mipi ih rinsan an umlozetih. Tu ah hin Iraq ramah US ralkap 1,31,000 an um lai ih US Cozah in Iraq ramih a ralkap pawl hrangtih sumpai a cemzat cu thlakhat ah Dollar 2.4 Billion a cem ringring.


Ka Dam Sung VANZAM Ka To Nawn Lo Ding – vanzam cangsual nakih telvetu | Falam Online Media\nAugust 7 zaan, Air India Express vanzam cangsual nakih telvetu Muhammed Junaid (kum 25) cun a hmuhtonmi cangsualnak rapthlak cu Reuters hnen ah a sim ih “ziangtik hman ah Vanzam ka to nawn lo ding” a ti.\nJunaid cu accountant dinhmun in Dubai, company pakhat ih hnaṭuan a siih Covid 19 boruak ah hnaṭuan cawl ṭheh a si ruangah a suahnak a nui` ram, India ah a tlung mi a si.\nJunaid cun, “tuhlan kum 3 rei ah kan sungkua cawm dingin Dubai ah hnaṭuan dingin ka vaai” a ti.\nJunaid cu an inn-sang member 4 cawmtubik a siih a thla hlawh 4,000 dirhams ($1,000) cu thla tin ten India ram ih um a nu le pa a kuat ṭheu.\nJunaid cun “Covid 19 boruak ih kan company tlaksiat hnu, May thla ihsin ka boss in thlahlawh hrek lawng in pek ṭheu. Hnaṭuanding umlo ruangah thla 2-3 cawl lawk awla ziangkim ṭhat lam a pan hnu ah kan ṭuan pehzom leh ding ti`n ka boss cun in ti” a ti.\nHnaṭuanding le umlo, paisa le cem vivo ruangah India cozah in ramdang ih um a ram mi pawl kosaalnak program ah dilnak Ca a thehlut ve ih paisa 880 dirhams cem in Air India Express flight IX 1344 cu tlawngkai ninga zaan ah Dubai ihsin a to ve.\nAmah cun, “Vanzam sung, a dung tabik tohkham tlar ah ka to ih kan ṭum nak ding Calicut International Airport kan lut zik ihsin nikhua a sia tuk ruangah Vanzam cu a hnin durdo.”\nCalicut International Airport runway saulam cu 2,700 m a siih an State sung, Airport 4 pawl lakih runway tawibik a si.\n“Kan ṭum nak ding airport kan thleng cu, nikhua sia, runway a ciar thawn, Vanzam ke cun runway a dai zo nan zam tumsaal vekin a speed an ti cak ih a zam suak man hlan ah runway ziin a cem ih kan tla lan ” a ti.\nVanzam cu a tla lan nakah a lai in a tan ih a dunglam totu mipi tamsawn cu an him dam. Junaid cun, “Vanzam ih ka lu ka sawh nak le ka hmur ka keu kuai mi bak lo cu ka ṭha ṭheh. Accident nak hmun ihsin motor thawn ka tlung zo ih, tu ah Covid – 19 natnak check dingin ka hngak rero lai.”\n“Vanzam cangsualnak second 15 sung cu ka san sung ih hngih thei nawn lo ding mi tikcucaan a si. Tukhalah ka thin phang a reh thei hrih lo. ka ṭih rori si ko. Vanzam ka to nawn lo ding” ti`n Muhammed Junaid cun Reuters hnen ah a sim.\nAir India Express Flight 1344 cu 7 August 2020 ah Dubai ihsin Kozhikode lam pan in a zam ih a ṭum nak Calicut International Airport ah a cangsual ruangah a lai in a tan. Atotu 190 lak ah pilots 2 tel in minung 18 an thi ih mitamzet in hrimhma an tuar a si.\n← Hakha khuasung ah Motorcycle 50 luan an kai\nFalam Peng Phun Hra Result →


Chinmi cu Israel Miphun hlo, Chin Manasseh kan si – Pu Martin Hniar Cung | Falam Online Media\nChinmi cu Israel Miphun hlo, Chin Manasseh kan si – Pu Martin Hniar Cung\nIsrael hnam hlo kan si tiawtu Mizo 200 luan pawl, Israel ram ih an tlung sal thu thawn pehparin Chinmi khal Israel ciithlah kan si ve tiih zumnak neitu Pu Martin Hniar Cung in mizapi theifiang dingin simfiahnak a nei.\nCumi cu Bible sung le zirzoinak ih hmuhsuahmi khihhmuh in CH daily news in a tarlang sak ih, cumi ah Chin Manasseh kan si timi cu tetti 3 in a tar lang.\nPu Martin Hniar Cung cun “Israel miphun hi Pathian ih miphun a si, thil thupi ah thuphan an sim dah lo” a ti ih simfiahnak a nei mi cu siar rem dingin maltakte kan run rem sak.\nIsrael Miphun hlo, Chin Manasseh Thu – Pu Martin Hniar Cung via Chinland Herald Daily News\nMarch 31, 2005 ah Chin cu Israel Manasseh miphun an si tiah leitlunpi thei dingin BBC le VOA in thuphuangnak nei in, in nemhnget.\nCutiih nemhngetnak an nei hlan ah leitlun ih ram tumpipi ram 30 an ko hmaisa ih kum 10 sung Chin miphun thuanthu zingzoimi cauk cu ni 2 sung an siar ter. Ram 30 pawl in thuhmaan a si an ti ve ruangah Chin cu Israel Manasseh miphun an si tiah nemhngetnak an nei mi a si.\nThu hramthoknak cu miphun 12 sungah phun 11 lawng Israel ram ah an tlung ih phun 1 a sam lai ruangah an zingzoinak a si.\nAnmah Israel thuanthu cauk sungah Manasseh miphun cu leilungpi saklam ah an feh a si tiih ngankhummi a um ruangah India-Mizoram-Aizawl khuapi ah AD 1995-2005, kum 10 sung Chin miphun thuanthu an zingzoi ih DNA cii check nak an nei.\nNunau 100, mipa 100 komkhawmmi mipum 200 DNA check nak an nei ih naunau 100 zate`n Israel thisen an nei thluh. Nan, Mipa 100 zate`n Israel thisen an nei lo. Curuangah aw-ka ih ṭongnak ah Chin-Manasseh miphun tiin an ko.\nCa in nganmi ah Chin Israel Manasseh kahpia a si tiin an ngan. Bible sungah Israel miphun, Gentail miphun tiin a um. Curuangah Israel thisen Gentail miphun thisen a bang aw lomi cu Pathian ih tuahmi a si.\nChin Israel Manasseh kahpia a sinak Tetti 3\nBible Mipum siarnak 27:3-7 sungah Moses san a cem zikte hrawng ah nelrawn ah Manasseh miphun mipa 32 an thi ih mipa pakhat hman an um nawn lo. Nunau 5 lawng an tang.\nNunau 5 pawl in “kan pa Manasseh hmin hlo lonak dingah nunau pawl in Manasseh miphun ro co kan duh” tiah Moses hnen ah an dil. Moses in Pathian a sut ih Pathian a lung a kim. “Nunau pawl ih dilmi cu thudik a si, Manasseh miphun ro co seh” tiah Pathian in lungkimnak thu a sim.\nManasseh fanu nunau pawl in Manasseh miphun ro an co ruangah Manasseh fanu 5 pawl ih pasal pawl cu zo an si timi Bible sungah an ngan nawn lo. Curuangah Bible sung vek a si le Chin cu Israel Manasseh miphun kahpia kan si ko. Kahpia kan sinak kha Chin nunau DNA thisen ah a lang. **Israel thuanthubu suang ta le Bible sung ta ngan mi a si.\nHosea 8:8-9 sung ah Israel miphun pawl cu miphun dang ah an cang zo, Chin miphun ah kan cang zo, cu pawl cu hramlak ih laak heng bangin an lung a ruh ih An mah ih thu lawng an duh, An thuhla cu hmang tlak lo Beel kuai vek an si, Cu tlun ah mi thu el an hmang tiah a um.\nHman tlak lo Beel kuai timi sul lam cu thuhmaan thei duh lo in thuhmaanlo sawn thei duh tinak a si. Kan mah Chin mi pawl ih lungput vek cekci in Bible sungah an ngan cia a si. Curuangah Israel miphun ih thuanthu ngan mi cu el tu an um ṭheu nak san a si. Cucu tetti pahnihnak a si.\nBible sung ih Suahlannak 39:31 cu tetti pathumnak a si. Pipa pawl con laam an tuah tikah a laiah a dum ummi pawng raang an khuh. (Zanniat hrin in cal keng ti-ah an ko) Tu san khalah Falam puaipi a um tikah tlangval pawl in an khummi pawng raang cu Israel Siangpahrang ih khummi ro, kan co mi a si.\nA sullam cu tuhnu san ah Israel miphun hlo Manasseh miphun kahpia kan si timi El theihlo dingin tetti an tuah cia a si. Chin miphun kan si ko, Chin miphun kan phiatmi a si lo.\nChin miphun kan suaknak Mongolia in Chin ram ah AD 304 ah an thleng tiin an ngan. AD 304 cu Falam peng ih Hrinhnam cii thlahtu pa 3 an thlen kum tiah an nganmi a si. BC – 800 hrawng ah kan suak, BC kum siar daan cu 2000 in a ṭum vivo.\nManasseh miphun an hawl\nIsrael pawl ih simmi cu, Manasseh miphun kan hawlmi a si. Israel ramah tlung dingin kan timi a si lo, Chin ram ah um ko uh, Khrih biak ko uh, Vun zim tan khal a ṭul lo, Kahpia nan si ruangah ti a si. Asinan Israel ram ah nan tlung duh le nan tlung thei. Israel miphun Daan cu nan thlun a ṭul ve tiah an sim a si.\nHminsin : Mizo 250 pawl Israel ram ah an tlung ruangah Chin Manasseh kan si timi mizapi ih thifiang dingah kan nganmi a si. Mi El duh ih nganmi a si lo. Theihkaunak ah nganmi a si – Pu Martin Hniar Cung\n← Tedim ah Covid 19 mina 7 hmuhsuah a si +Tufang Tedim dinhmun\nOxygen cianglo ruangah Egypt Siizung ICU ih um Covid 19 mina an thi thluh →


Miphun Thleidannak Um Lo Ding In Muslim Raltlan Pawlin UN An Dil - The Chin Times\nMiphun Thleidannak Um Lo Ding In Muslim Raltlan Pawlin UN An Dil\n2012 kum buainak ruangah raltlan hmunkhuarnak hmuntinkim ih um Muslim raltlan pawlin miphun thleidannak um loih bangran-awknak covo ngah dingah UNOCHA hnenah dilnak an neih thu theih a si.\nKhawpi thawn a hlatnak hmun, khawte hmun dangdang ah um a siih feh sukso kham a si tikah fimthiamnak le harhdamnak lam covo hi an ngah thei lo tuk ruangah atu bangtukin dil a si thu Sittwe peng Da-paing khua Muslim raltlan hmunkhuarnak ih um Naw Saw La Nuh in simnak a nei.\n“In-ei kan harsa, nauhak fimthiamnak an zir lo, minung kan harsat ruangah sii thawn tuamhlawm-awk duh khalle a ngah lo, curuangah pakhatnak ahcun hlan ih kan nun dan vekih um theisal ding kan duh, cuthlukin bangran-awknak kan duh, Rakhine, Bama, Kala ti vek hi bangranten nuntlang theinak covo kan duh” tiah a sim.\nRaltlan hmunkhuarnak ahhin siibawi telin harhdamnak ih tulmi pawl famkim in a um lo. Khawpi sungah feh tahratin zalen zetih tuamhlawm-awk a ngah lo. Feh a si khalle kilhim-awknak (security) hi sumpai thawn an san tivek harsatnak phunphun an tong thu simnak an nei.\nFimthiamnak lam khalah zirhtu famkim ih an um lo hleiah phunhra on thei a si khalle phunsang tlawng kai a ngah lo ruangah ahlan bangtukin mai khua le ram ah tlung tahratih nuntu khawsak ding dilnak an nei.\nMay 13 sun ah UNOCHA hotu sang, UNO sungțuan bawmtu Ursula Mueller le a milai pawl cu Sittwe peng Da-paing khua Muslim raltlan hmunkhuarnak ah feh in tonkhawmnak an neih caan ih an dilmi pawl an si. Ref : Mizzima\nPrevious articleUN Sungțuan Bawmtu Raltlan Vehvai An Siang Lo\nNext articleVaar Tiva ah Nauhak Pahnih Tla That Lala, tuisun lawngah an ruak hmu ngah


SAC Ralhraang raldo vanzam an kap thlak | Falam Online Media\nSAC Ralhraang raldo vanzam an kap thlak\nKayah ramkulh, Loikaw ih bomb thlaktu SAC ralhraang vanzam cu tuizaan nazi 8 hrawng ah kapthlak a si thu, Karenni Nationalities Defense Force in thu an suah ih “Dawmukalar khua kiang ah a tlak ih a kaang siat” tiah an tarlang.\nTuini January 8 ah Demawso le Loikaw peng ah SAC ralhraang le hriamkai ṭangrual pawl nasaten an kapaw ih ralbawi telin ralhraag ralkap 30 lenglo an thi hlei ah hriam tuar tamzet an um ti`n KNDF thusuahmi ah an ngan.\nCuihtlunah KNDF in ralhraang raldonak tank pakhat an kap siat thu le meithal 11 telin cerek ṭhenkhat khal an la ngah thu, thu an suah a si.\nDoawknak ah SAC ralhraang an tuar nat ruangah sun nazi 2 ihsin zaanlam nazi 7 hrawng tiang raldo vanzam hmangin vanpar ihsin voi 10 lenglo an kap bawm tiah theih a si.\nZaanthim hnu khalah vanzam thawn an kap bet ih nazi 8 hrawngah hriamkai ṭangrual pawl in ralhraang vanzam pakhat an rak kap thlak sakmi a si.\nDoawknak ah ralhraang lam tuar na in dung an siip ih khawsung inn pawl an boh phah hlei ah inn 10 lenglo an urkaang tiah KNDF thusuahmi ah an ngan ih “Loikaw doawknak ah PDF (Loikaw) pakhat in nunnak a hlan” tiah an tarlang.\nAtuhrawng, Demawso le Loikaw boruak a sosang ruangah vanpar ralthuam hmangin ralhraang an cangvai thei bet ruangah mipi lam ralringten um dingin KNDF in thuthannak an nei cih a si.\n← SAC Ralhraang pawl mah le mah an kap aw that\nRalring : CDM tuahtu hmin cazin lak dingin Ralhraang in thu suah →


Hrilawknak Office Ah Bomb Puak - Chinland Today Media\nHrilawknak Office Ah Bomb Puak\nOctober 2, 2010 2:49 pm·2 comments\nYANGON – Kawlram khawte ih hrilawknak ding commission office hmun ih bomb a puah ruangah mipi cu thinphang le buainak a suah bet ding ti phangin an um.\nHi bomb hi TNT ihsi tuahmi a siih Yangon ihsin km 80 tluk ih hla Bago khua ah kan dungtlawng kai nithum ni ah a puak. Zung kaitu pawl in minute 45 ih tuanin an rak khar zo ih mi hliam le thi an um thu theih a si hrih lo.\nHi hmun hi Union Election Commission pawl ih khawsung mipi pawl hrangih me kuang an hunnak hmun a si. Thuthang ca ahcun Nov 7 hrilawknak ti tlai ding tumtahnak ruangih puak siin an ngan ih, “ramhnuaimi, ramthukhelnak ih hamthatnak cuhtu pawl” an si tiin a puh.\nHi bomb puak hi Prime Minister Thein Sein ih a rampi pawl hnen ah rampi hmel humhim ding le hrilawknak ih me thlak ti buai tu ding pawl lak ihsi humhim awk dingih a sim hnu ni hnih nak ih cangmi a si.\nZalen Le Dik Zetih Hrilawknak Si Ding Kan Zuam Ding; President Thein Sein\nKawlram Sung Thansohnak Lang Vivo\nUSDP Chairman Ihsin Thein Sein Cawl\non October 3, 2010 at 6:28 pm\nKawl Cozah hi zawng an fim phakar a si bik. Ziang ruangah Office cu minute 45 ih tuan ah an khar “Cozah nih Bomb puak ruang ih Staff pawl thi ding kha a duh lovi tuan deuhin a khar tin a si kei cuuuu”…”Bomb puak ding cu an thei cia, an mah tho tho” a si e AN TI.\nElection tuah hlan sung cu a khat tawkin Bomb a puak zeuh zeuh dingih khawte hrek khatah buainak a suak zeuh zeuh bawk ding. Cui buainak cu Kawl Cozah cun ‘Underground Tapung’ pawl an si a ti bet ding. Cu tin leilung tlun ram kip theih ah a phuang ding.\nCu tin, Election ah Kawl Ralkap in a duh khawp zat MP(seat) a ngah loh len kan ram a him lo Cozahnak Ralkap nih a lak loh len a cang thiam lo ding, ram kil khawi a tul tin POWER a lak sal ding ih leitlun ram tin kip a bum sal ding. A duh khawp MP(seat) a ngah len cu corruption tohkham parah corruption zu le sa ih a ei cur mi pawl an to hmer hmer ding.\nUico kaa ih a ei bang sa nawi te rawn tla mi cu sihte(ant) hrangah cun Vuicang tia a si vekin Kawl Ralkap ei bang nawi te cu Laimi hrangah vuicang tia a si ih MP(seat) mal lai kan ngah ve ding. Kan MP pawl hi Parliament Session ah corruption zu le sa ih a ei cur zo pawl Ralkap Bawi em em thuah sarih kiangah an to ve karki dingih keimah vek ih tih hrut an si len cu an vawih hman aw suakin an thawh ngam lo ding. Asinan, na thinnau hlah Lai ram hrang ih thih ngam ih ding ngam tu an si. Keimah vek an si lo, mi ral tha lawngte an si sawn.\non October 14, 2010 at 2:47 pm\nTu lai fang cu kansini tha lem lo naa Pasthian in um pih zo tih kan thei ruang ah lung awi thu sim ding lawng a bak\nSA lai ceu.